Þetta skjal inniheldur samþykktar lyfjaupplýsingar fyrir Opdualag, þar sem breytingar frá fyrra ferli sem hafa áhrif á lyfjaupplýsingarnar (EMEA/H/C/005481/PSUSA/11018/202403) eru auðkenndar.

Nánari upplýsingar er að finna á vefsíðu Lyfjastofnunar Evrópu: https://www.ema.europa.eu/en/medicines/human/EPAR/opdualag


















VIÐAUKI I

SAMANTEKT Á EIGINLEIKUM LYFS

Þetta lyf er undir sérstöku eftirliti til að nýjar upplýsingar um öryggi lyfsins komist fljótt og örugglega til skila. Heilbrigðisstarfsmenn eru hvattir til að tilkynna allar aukaverkanir sem grunur er um að tengist lyfinu. Í kafla 4.8 eru upplýsingar um hvernig tilkynna á aukaverkanir.


1.	HEITI LYFS

Opdualag 240 mg/80 mg innrennslisþykkni, lausn


2.	INNIHALDSLÝSING

Hver ml af innrennslisþykkni, lausn inniheldur 12 mg af nivolumabi og 4 mg af relatlimabi.
Í 20 ml hettuglasi eru 240 mg af nivolumabi og 80 mg af relatlimabi.

Nivolumab og relatlimab eru einstofna ónæmisglóbúlín G4 (IgG4) úr mönnum og eru framleidd í eggjastokkafrumum kínverskra hamstra með raðbrigða DNA tækni.

Sjá lista yfir öll hjálparefni í kafla 6.1.


3.	LYFJAFORM

Innrennslisþykkni, lausn (sæft þykkni).

Tær eða ópallýsandi, litlaus eða fölgulur vökvi sem er því sem næst laus við agnir.
Sýrustig lausnarinnar er u.þ.b. 5,8 og osmólalstyrkur u.þ.b. 310 mOsm/kg.


4.	KLÍNÍSKAR UPPLÝSINGAR

4.1	Ábendingar

Opdualag er ætlað sem fyrstavalsmeðferð við langt gengnu sortuæxli (óskurðtæku eða með meinvörpum) hjá fullorðnum og unglingum 12 ára og eldri með PD‑L1 tjáningu < 1% í æxlisfrumum.

4.2	Skammtar og lyfjagjöf

Læknir með reynslu af meðferð krabbameins á að hefja meðferðina og hafa eftirlit með henni.

Sjúklingar sem eru meðhöndlaðir með Opdualag eiga að fá afhent öryggiskort fyrir sjúkling og vera upplýstir um áhættuna sem fylgir Opdualag (sjá einnig fylgiseðil).

PD-L1 prófun
Velja skal sjúklinga til að fá meðferð með Opdualag byggt á tjáningu PD‑L1 í æxli sem staðfest hefur verið með gilduðu prófi (sjá kafla 4.4 og 5.1).

Skammtar
Ráðlagður skammtur fyrir fullorðna og unglinga 12 ára og eldri er 480 mg af nivolumabi og 160 mg af relatlimabi á 4 vikna fresti gefin með innrennsli í bláæð á 30 mínútum. Þessi skammtur er staðfestur fyrir unglinga sem vega a.m.k. 30 kg (sjá kafla 5.2).

Meðferð með Opdualag skal haldið áfram meðan klínískur ávinningur er fyrir hendi eða þar til sjúklingurinn þolir meðferðina ekki lengur. Skammtaaukning eða -minnkun er ekki ráðlögð. Nauðsynlegt getur verið að fresta skammti eða hætta meðferðinni, byggt á einstaklingsbundnu öryggi og þoli. Leiðbeiningar um stöðvun meðferðar fyrir fullt og allt eða frestun skammta er að finna í töflu 1. Nánari leiðbeiningar um stjórn á ónæmistengdum aukaverkunum eru í kafla 4.4.

Tafla 1:	Ráðlagðar breytingar á meðferð fyrir Opdualag
	Ónæmistengdar aukaverkanir
	Alvarleiki
	Breyting á meðferð

	Ónæmistengd lungnabólga
	2. stigs lungnabólga
	Fresta skal skammti (skömmtum) þar til einkenni hjaðna, óeðlileg merki við myndgreiningu ganga til baka og meðferð með barksterum er lokið

	
	3. eða 4. stigs lungnabólga
	Hætta skal meðferð fyrir fullt og allt

	Ónæmistengd ristilbólga
	2. eða 3. stigs niðurgangur eða ristilbólga
	Fresta skal skammti (skömmtum) þar til einkenni hjaðna og meðferð með barksterum, ef nauðsynleg, er lokið

	
	4. stigs niðurgangur eða ristilbólga
	Hætta skal meðferð fyrir fullt og allt

	Ónæmistengd lifrarbólga
	Aspartat amínótransferasi (ASAT) eða alanín amínótransferasi (ALAT) hækkar meira en 3 og upp í 5-falt yfir eðlileg efri mörk.
eða
Heildarbilirúbín hækkar meira en 1,5 og upp í 3-falt yfir eðlileg efri mörk.
	Fresta skal skammti (skömmtum) þar til rannsóknaniðurstöður ná aftur upphafsgildi og meðferð með barksterum, ef nauðsynleg, er lokið

	
	ASAT eða ALAT hækkar meira en 5-falt yfir eðlileg efri mörk, óháð upphafsgildi.
eða
Heildarbilirúbín hækkar meira en 3-falt yfir eðlileg efri mörk.
eða
ASAT eða ALAT hækka meira en 3-falt yfir eðlileg efri mörk og samhliða því hækkar heildarbilirúbín meira en 2-falt yfir eðlileg efri mörk.
	Hætta skal meðferð fyrir fullt og allt

	Ónæmistengd nýrnabólga og vanstarfsemi nýrna
	2. eða 3. stigs hækkun kreatíníns
	Fresta skal skammti (skömmtum) þar til kreatíníngildi ná upphafsgildi og meðferð með barksterum er lokið

	
	4. stigs hækkun á kreatíníni
	Hætta skal meðferð fyrir fullt og allt

	Ónæmistengdir innkirtlakvillar
	2. eða 3. stigs vanstarfsemi skjaldkirtils, ofstarfsemi skjaldkirtils, bólga í heiladingli
2. stigs nýrnahettubilun
3. stigs sykursýki
	Fresta skal skammti (skömmtum) þar til einkenni hjaðna og meðferð með barksterum (ef hún hefur verið nauðsynleg vegna einkenna bráðrar bólgu) er lokið. Halda á meðferð áfram þegar hormónauppbótarmeðferða er veitt meðan engin einkenni eru til staðar.

	
	4. stigs vanstarfsemi skjaldkirtils
4. stigs ofstarfsemi skjaldkirtils
4. stigs bólga í heiladingli
3. eða 4. stigs nýrnahettubilun
4. stigs sykursýki
	Hætta skal meðferð fyrir fullt og allt

	Ónæmistengdar aukaverkanir í húð
	3. stigs útbrot
	Fresta skal skammti (skömmtum) þar til einkenni hjaðna og meðferð með barksterum er lokið

	
	Grunur um Stevens-Johnson heilkenni (SJS) eða húðþekjudrepslos (TEN)
	Fresta skal skammti (skömmtum)

	
	4. stigs útbrot
Staðfest Stevens-Johnson heilkenni eða húðþekjudrepslos
	Hætta skal meðferð fyrir fullt og allt (sjá kafla 4.4)

	Ónæmistengd hjartavöðvabólga
	2. stigs hjartavöðvabólga
	Fresta skal skammti (skömmtum) þar til einkenni hjaðna og meðferð með barksterum er lokiðb

	
	3. eða 4. stigs hjartavöðvabólga
	Hætta skal meðferð fyrir fullt og allt

	Aðrar ónæmistengdar aukaverkanir
	3. stigs (þegar aukaverkun kemur fyrst fram)
	Fresta skal skammti (skömmtum)

	
	4. stigs eða 3. stigs sem kemur aftur fram, þrálát 2. og 3. stigs þrátt fyrir breytingu á meðferð, ekki hægt að minnka skammt barkstera í 10 mg af prednisóni eða jafngildi á sólarhring
	Hætta skal meðferð fyrir fullt og allt


Athugið: Stigun eiturverkana er samkvæmt viðmiðum National Cancer Institute Common Terminology Criteria for Adverse Events útg. 5.0 (NCI‑CTCAE v5).
a	Leiðbeiningar um hormónauppbótarmeðferð eru í kafla 4.4.
b	Öryggi þess að hefja aftur meðferð með Opdualag hjá sjúklingum sem hafa áður fengið ónæmistengda hjartavöðvabólgu er ekki þekkt.

Sérstakir sjúklingahópar

Börn
Ekki hefur verið sýnt fram á öryggi og verkun Opdualag hjá börnum yngri en 12 ára. Engar upplýsingar liggja fyrir (sjá kafla 5.2).

Aldraðir
Ekki þarf að breyta skömmtum hjá öldruðum (≥ 65 ára) (sjá kafla 5.2).

Skert nýrnastarfsemi
Ekki þarf að breyta skömmtum hjá sjúklingum með vægt eða meðalskerta nýrnastarfsemi (sjá kafla 5.2). Upplýsingar um sjúklinga með verulega skerta nýrnastarfsemi eru of takmarkaðar til þess að hægt sé að draga einhverjar ályktanir af þeim.

Skert lifrarstarfsemi
Ekki þarf að breyta skömmtum hjá sjúklingum með vægt eða meðalskerta lifrarstarfsemi (sjá kafla 5.2). Upplýsingar um sjúklinga með verulega skerta lifrarstarfsemi eru of takmarkaðar til þess að hægt sé að draga einhverjar ályktanir af þeim.

Lyfjagjöf

Opdualag er eingöngu til notkunar í bláæð. Það á að gefa með innrennsli í bláæð á 30 mínútum.

Opdualag má ekki gefa í bláæð með þrýstingi (push) eða með hraðri inndælingu (bolus).
Opdualag má nota óþynnt eða það má þynna með natríumklóríð 9 mg/ml (0,9%) stungulyfi, lausn, eða glúkósa 50 mg/ml (5%) stungulyfi, lausn fyrir notkun (sjá kafla 6.6).

Sjá leiðbeiningar í kafla 6.6 um undirbúning og meðhöndlun lyfsins fyrir gjöf.

4.3	Frábendingar

Ofnæmi fyrir virku efnunum eða einhverju hjálparefnanna sem talin eru upp í kafla 6.1.

4.4	Sérstök varnaðarorð og varúðarreglur við notkun

Rekjanleiki
Til þess að bæta rekjanleika líffræðilegra lyfja skal heiti og lotunúmer lyfsins sem gefið er vera skráð með skýrum hætti.

Mat á PD‑L1 stöðu
Við mat á PD‑L1 stöðu æxlis er mikilvægt að notuð sé vel gilduð og áreiðanleg aðferðarfræði.

Ónæmistengdar aukaverkanir
Ónæmistengdar aukaverkanir geta komið fram með nivolumabi ásamt relatlimabi sem krefjast viðeigandi meðferðar, m.a. með gjöf barkstera og breytingum á meðferð (sjá kafla 4.2).

Ónæmistengdar aukaverkanir sem hafa áhrif á fleiri en eitt líffærakerfi geta komið fram samtímis.

Fylgjast þarf stöðugt með sjúklingum (a.m.k. í allt að 5 mánuði eftir síðasta skammt) þar sem aukaverkanir vegna Opdualag geta komið fram hvenær sem er meðan á meðferð stendur eða eftir að henni hefur verið hætt.

Ef grunur er um ónæmistengdar aukaverkanir á að gera fullnægjandi mat til að staðfesta orsakir og útiloka aðrar ástæður. Byggt á alvarleika aukaverkunarinnar á að fresta gjöf Opdualag og gefa barkstera. Við ónæmisbælandi meðferð með barksterum gegn aukaverkunum á smám saman að draga úr notkun þeirra, yfir a.m.k. einn mánuð, við hjöðnun aukaverkunar. Ef meðferð er hætt snögglega getur aukaverkun versnað eða komið aftur. Annarri ónæmisbælandi meðferð en með barksterum skal bæta við ef aukaverkanir hjaðna ekki þrátt fyrir notkun barkstera.

Hjá sjúklingum með sjálfsnæmissjúkdóm benda upplýsingar úr áhorfsrannsóknum til þess að hættan á ónæmisbundnum aukaverkunum í kjölfar meðferðar með ónæmisvarðstöðvahemlum geti aukist samanborið við hættuna hjá sjúklingum sem ekki eru með sjálfsnæmissjúkdóm. Að auki voru köst undirliggjandi sjálfsnæmissjúkdóms tíð en meirihluti þeirra var vægur og hægt að meðhöndla. Hins vegar er skortur á upplýsingum um nivolumab ásamt relatlimabi.

Ekki á að hefja notkun Opdualag aftur meðan á gjöf ónæmisbælandi skammta af barksterum eða annarra ónæmisbælandi lyfja stendur. Til að koma í veg fyrir tækifærissýkingar er hægt að nota fyrirbyggjandi sýklalyf hjá sjúklingum sem fá ónæmisbælandi meðferð.

Ef veruleg ónæmistengd aukaverkun kemur aftur fram eða ef lífshættuleg ónæmistengd aukaverkun kemur fram á að hætta notkun Opdualag fyrir fullt og allt

Ónæmistengd lungnabólga
Veruleg lungnabólga eða millivefslungnasjúkdómur, m.a. eitt banvænt tilvik, hafa komið fram við meðferð með nivolumabi ásamt relatlimabi (sjá kafla 4.8). Fylgjast á með sjúklingum með tilliti til teikna og einkenna lungnabólgu eins og breytingum samkvæmt myndgreiningu (t.d. staðbundið héluútlit (ground glass opacities), dreifðar íferðir), mæði og súrefnisskorts. Útiloka þarf sýkinga- og sjúkdómstengdar orsakir.

Við 3. eða 4. stigs lungnabólgu á að hætta Opdualag meðferð fyrir fullt og allt og hefja meðferð með barksterum í skömmtunum 2 til 4 mg/kg/sólarhring af jafngildi metýlprednisólóns.

Við 2. stigs lungnabólgu (með einkennum) á að fresta gjöf Opdualag og hefja gjöf barkstera í skammtinum 1 mg/kg/sólarhring af jafngildi metýlprednisólóns. Þegar einkenni hafa hjaðnað má hefja meðferð með Opdualag aftur eftir að meðferð með barksterum hefur verið hætt smátt og smátt. Ef einkenni versna eða hjaðna ekki þrátt fyrir notkun barkstera á að auka skammt barkstera í 2 til 4 mg/kg/sólarhring af jafngildi metýlprednisólóns og hætta verður notkun Opdualag fyrir fullt og allt.

Ónæmistengd ristilbólga
Greint hefur verið frá verulegum niðurgangi eða ristilbólgu við meðferð með nivolumabi ásamt relatlimabi (sjá kafla 4.8). Fylgjast skal með sjúklingum með tilliti til niðurgangs og viðbótareinkenna ristilbólgu t.d. kviðverkjar, slíms og/eða blóðs í hægðum. Greint hefur verið frá stórfrumuveirusýkingu/-endurvirkjun hjá sjúklingum með ónæmistengda ristilbólgu sem svarar ekki barksterameðferð. Útiloka þarf sýkingar og aðrar orsakir niðurgangs og þess vegna þarf að framkvæma viðeigandi prófanir á rannsóknarstofu og viðbótarskoðanir. Ef greining ónæmistengdrar ristilbólgu sem svarar ekki barksterameðferð er staðfest, þarf að íhuga að bæta öðru ónæmisbælandi lyfi við barksterameðferðina eða í stað barksterameðferðarinnar.

Hætta verður meðferð með Opdualag fyrir fullt og allt við 4. stigs niðurgang eða ristilbólgu og hefja skal meðferð með barksterum í skammtinum 1 til 2 mg/kg/sólarhring af jafngildi metýlprednisólóns.

Fresta á meðferð með Opdualag við 3. stigs niðurgang eða ristilbólgu og hefja gjöf barkstera í skammtinum 1 til 2 mg/kg/sólarhring af jafngildi metýlprednisólóns. Þegar einkenni hafa hjaðnað má hefja meðferð með Opdualag aftur eftir að meðferð með barksterum hefur verið hætt smátt og smátt. Ef einkenni versna eða hjaðna ekki þrátt fyrir notkun barkstera verður að hætta meðferð með Opdualag fyrir fullt og allt.

Við 2. stigs niðurgang eða ristilbólgu á að fresta gjöf Opdualag. Við þrálátum niðurgangi eða ristilbólgu skal nota skammt sem nemur 0,5 til 1 mg/kg/sólarhring af jafngildi metýlprednisólóns. Þegar einkenni hafa hjaðnað má hefja meðferð með Opdualag aftur, ef þess þarf, eftir að meðferð með barksterum hefur verið hætt smátt og smátt. Ef einkenni versna eða hjaðna ekki þrátt fyrir notkun barkstera á að auka skammtinn í 1 til 2 mg/kg/sólarhring af jafngildi metýlprednisólóns og hætta notkun Opdualag fyrir fullt og allt.

Ónæmistengd lifrarbólga
Svæsin lifrarbólga hefur komið fram við meðferð með nivolumabi ásamt relatlimabi (sjá kafla 4.8). Fylgjast á með sjúklingum með tilliti til teikna og einkenna lifrarbólgu eins og hækkun transamínasa og heildarbilirúbíns. Útiloka þarf sýkingar og sjúkdómstengdar orsakir.

Ef ASAT eða ALAT hækkar meira en 5-falt yfir eðlileg efri mörk óháð upphafsgildi, heildarbilirúbín hækkar meira en 3-falt yfir eðlileg efri mörk, eða ASAT eða ALAT hækkar meira en 3-falt yfir eðlileg efri mörk og heildarbilirúbín hækkar samhliða því meira en 2-falt yfir eðlileg efri mörk, verður að hætta notkun Opdualag fyrir fullt og allt og hefja gjöf barkstera í skömmtunum 1 til 2 mg/kg/sólarhring af jafngildi metýlprednisólóns.

Ef ASAT/ALAT hækkar meira en 3-falt og upp í 5-falt yfir eðlileg efri mörk eða heildarbilirúbín hækkar meira en 1,5 og upp í 3-falt yfir eðlileg efri mörk skal fresta gjöf Opdualag. Meðferð viðvarandi hækkunar þessara rannsóknarstofugilda felst í barksterum í skömmtunum 0,5 til 1 mg/kg/sólarhring af jafngildi metýlprednisólóns. Þegar einkenni hafa hjaðnað má hefja meðferð með Opdualag, ef þess þarf, eftir að meðferð með barksterum hefur verið hætt smátt og smátt. Ef einkenni versna eða hjaðna ekki þrátt fyrir notkun barkstera á að auka skammtinn í 1 til 2 mg/kg/sólarhring af jafngildi metýlprednisólóns og hætta notkun Opdualag fyrir fullt og allt.

Ónæmistengd nýrnabólga og vanstarfsemi nýrna
Veruleg nýrnabólga og vanstarfsemi nýrna hefur komið fram við meðferð með nivolumabi ásamt relatlimabi (sjá kafla 4.8). Fylgjast á með sjúklingum með tilliti til teikna og einkenna nýrnabólgu eða vanstarfsemi nýrna. Hjá flestum sjúklingum kemur fram einkennalaus hækkun kreatíníns í sermi. Útiloka þarf sjúkdómstengdar orsakir.

Við 4. stigs hækkun á kreatíníni í sermi verður að hætta meðferð með Opdualag fyrir fullt og allt og hefja skal meðferð með barksterum í skömmtunum 1 til 2 mg/kg/sólarhring af jafngildi metýlprednisólóns.

Við 2. eða 3. stigs hækkun á kreatíníni í sermi skal fresta gjöf Opdualag og hefja meðferð með barksterum í skömmtunum 0,5 til 1 mg/kg/sólarhring af jafngildi metýlprednisólóns. Þegar einkenni hafa hjaðnað má hefja meðferð með Opdualag aftur eftir að meðferð með barksterum hefur verið hætt smátt og smátt. Ef einkenni versna eða hjaðna ekki þrátt fyrir notkun barkstera á að auka skammtinn í 1 til 2 mg/kg/sólarhring af jafngildi metýlprednisólóns og hætta notkun Opdualag fyrir fullt og allt.

Ónæmistengdir innkirtlakvillar
Við meðferð með nivolumabi ásamt relatlimabi hefur verið greint frá svæsnum innkirtlakvillum, þ. á m. vanstarfsemi skjaldkirtils, ofstarfsemi skjaldkirtils, nýrnahettubilun (þ.m.t. afleidd nýrnahettubarkarskerðing), bólgu í heiladingli (þ.m.t. heiladingulsbrestur) og sykursýki. Greint hefur verið frá tilfellum ketónblóðsýringu af völdum sykursýki við nivolumab einlyfjameðferð og mögulegt er að hún komi fram við meðferð með nivolumabi ásamt relatlimabi (sjá kafla 4.8).

Fylgjast á með sjúklingum með tilliti til teikna og einkenna innkirtlakvilla og blóðsykurshækkunar sem og breytinga á starfsemi skjaldkirtils (við upphaf meðferðar, reglulega meðan á meðferð stendur og eftir þörfum byggt á klínísku mati). Einkennin geta verið þreyta, höfuðverkur, breyting á andlegu ástandi, kviðverkir, breyting á hægðavenjum og lágþrýstingur eða ósértæk einkenni sem geta líkst öðrum uppruna eins og meinvörpum í heila eða undirliggjandi sjúkdómi. Teikn og einkenni innkirtlakvilla á að líta á sem ónæmistengd nema aðrar ástæður hafi verið staðfestar.

Truflun á starfsemi skjaldkirtils
Við einkenni um vanstarfsemi skjaldkirtils á að fresta gjöf Opdualag og hefja uppbótarmeðferð með skjaldkirtilshormónum ef þarf. Við einkenni um ofstarfsemi skjaldkirtils á að fresta gjöf Opdualag og gefa skjaldkirtilshamlandi lyf ef þarf. Ef grunur er um bráða bólgu í skjaldkirtli skal einnig hugleiða notkun barkstera í skömmtunum 1 til 2 mg/kg/sólarhring af jafngildi metýlprednisólons. Þegar einkenni hafa hjaðnað má hefja meðferð með Opdualag, ef þess þarf, eftir að meðferð með barksterum hefur verið hætt smátt og smátt. Fylgjast skal áfram með starfsemi skjaldkirtils til að tryggja að viðeigandi hormónauppbótarmeðferð sé gefin. Hætta verður notkun Opdualag fyrir fullt og allt ef lífshættuleg (4. stigs) ofstarfsemi eða vanstarfsemi skjaldkirtils kemur fram.

Nýrnahettubilun
Hætta verður notkun Opdualag fyrir fullt og allt ef svæsin (3. stigs) eða lífshættuleg (4. stigs) nýrnahettubilun kemur fram. Við 2. stigs nýrnahettubilun með einkennum á að fresta gjöf Opdualag og hefja viðeigandi lífeðlisfræðilega uppbótarmeðferð með barksterum eftir þörfum. Fylgjast skal áfram með starfsemi nýrnahetta og hormónagildum til að tryggja viðeigandi barksterauppbótarmeðferð.

Bólga í heiladingli
Hætta verður notkun Opdualag fyrir fullt og allt ef lífshættuleg (4. stigs) bólga í heiladingli í kemur fram. Við 2. eða 3. stigs bólgu í heiladingli með einkennum á að fresta gjöf Opdualag og hefja hormónauppbótarmeðferð eftir þörfum. Einnig skal íhuga gjöf barkstera í skömmtunum 1 til 2 mg/kg/sólarhring af jafngildi metýlprednisólóns ef grunur er um bráða bólgu í heiladingli. Þegar einkenni hafa hjaðnað má hefja meðferð með Opdualag, ef þess þarf, eftir að meðferð með barksterum hefur verið hætt smátt og smátt. Fylgjast skal áfram með starfsemi heiladinguls og hormónagildum til að tryggja að viðeigandi hormónauppbótarmeðferð sé gefin.

Sykursýki
Við sykursýki með einkennum á að fresta gjöf Opdualag og hefja uppbótarmeðferð með insúlíni eftir þörfum. Fylgjast skal áfram með blóðsykri til að tryggja að viðeigandi insúlínmeðferð sé gefin. Hætta verður notkun Opdualag fyrir fullt og allt ef lífshættuleg sykursýki kemur fram.

Ónæmistengdar aukaverkanir í húð
Svæsin lifrarbólga hefur komið fram við meðferð með nivolumabi ásamt relatlimabi (sjá kafla 4.8). Meðferð með Opdualag á að fresta við 3. stigs útbrot og hætta við 4. stigs útbrot. Til að ráða bót á svæsnum útbrotum á að nota stóra skammta af barksterum, 1 til 2 mg/kg/sólarhring af jafngildi metýlprednisólóns.

Greint hefur verið frá mjög sjaldgæfum tilvikum Stevens-Johnson heilkennis og húðþekjudrepsloss, sem sum hafa verið banvæn, við einlyfjameðferð með nivolumabi og þau geta mögulega komið fram við meðferð með nivolumabi ásamt relatlimabi. Ef einkenni eða teikn Stevens-Johnson heilkennis eða húðþekjudrepsloss koma fram, skal hætta meðferð með Opdualag og senda sjúklinginn á sérhæfða deild til mats og meðferðar. Ef sjúklingurinn hefur þróað með sér Stevens-Johnson heilkenni eða húðþekjudrepslos við notkun Opdualag er ráðlagt að hætta meðferð fyrir fullt og allt (sjá kafla 4.2).

Gæta skal varúðar þegar notkun Opdualag er íhuguð hjá sjúklingum sem hafa áður fengið verulegar eða lífshættulegar aukaverkanir í húð við fyrri meðferð með öðrum krabbameinslyfjum sem örva ónæmiskerfið.

Ónæmistengd hjartavöðvabólga
Greint hefur verið frá tilfellum um svæsna ónæmistengda hjartavöðvabólgu við meðferð með nivolumabi ásamt relatlimabi. Sérstaklega skal hafa í huga hættuna á hjartavöðvabólgu. Sjúklinga með einkenni frá hjarta eða hjarta og lungum þarf að meta með tilliti til hugsanlegrar hjartavöðvabólgu. Ef grunur leikur á hjartavöðvabólgu á tafarlaust að hefja háskammtameðferð með sterum (prednisón 1 til 2 mg/kg/sólarhring eða metýlprednisólón 1 til 2 mg/kg/sólarhring) og leita án tafar ráðlegginga hjá sérfræðingi í hjartasjúkdómum við greiningu með þaulskoðun samkvæmt gildandi klínískum leiðbeiningum. Þegar búið er að staðfesta hjartavöðvabólgu á að fresta gjöf Opdualag eða hætta henni fyrir fullt og allt, eins og lýst er hér á eftir.

Við 3. eða 4. stigs hjartavöðvabólgu á að hætta meðferð með Opdualag fyrir fullt og allt og hefja meðferð með barksterum í skömmtunum 2 til 4 mg/kg/sólarhring af jafngildi metýlprednisólóns (sjá kafla 4.2).

Við 2. stigs hjartavöðvabólgu skal fresta gjöf Opdualag og hefja meðferð með barksterum í skömmtunum 1 til 2 mg/kg/sólarhring af jafngildi metýlprednisólóns. Þegar einkenni hjaðna má íhuga að hefja aftur meðferð með Opdualag þegar meðferð með barksterum hefur verið hætt smátt og smátt. Ef einkenni versna eða hjaðna ekki þrátt fyrir notkun barkstera á að auka skammt barkstera í 2 til 4 mg/kg/sólarhring af jafngildi metýlprednisólóns og hætta verður notkun Opdualag fyrir fullt og allt (sjá kafla 4.2).

Aðrar ónæmistengdar aukaverkanir
Mjög sjaldan hefur verið greint frá eftirfarandi klínískt marktækum ónæmistengdum aukaverkunum hjá sjúklingum sem fengu meðferð með nivolumabi ásamt relatlimabi: æðahjúpsbólgu, brisbólgu, Guillain‑Barré heilkenni, vöðvabólgu/rákvöðvalýsu, vöðvaslensfári, heilabólgu, blóðlýsublóðleysi, Vogt‑Koyanagi‑Harada heilkenni (VKH).

Mjög sjaldan hefur verið greint frá eftirfarandi klínískt marktækum ónæmistengdum aukaverkunum við nivolumab einlyfjameðferð eða meðferð með nivolumabi ásamt öðrum samþykktum lyfjum: afmýlingu, sjálfsnæmistaugakvilla (þ.m.t. andlitstaugar- og fráfærandataugarlömun), vöðvaslensfári, vöðvaslensheilkenni, heilahimnubólgu án bakteríusýkingar, magabólgu, sarklíki, skeifugarnabólgu, kalkvakavanseyting og blöðrubólgu án sýkingar.

Ef grunur er um ónæmistengdar aukaverkanir á að gera fullnægjandi mat til að staðfesta orsakir og útiloka aðrar ástæður. Byggt á alvarleika aukaverkunarinnar á að fresta gjöf Opdualag og gefa barkstera. Þegar einkenni hafa hjaðnað má hefja meðferð með Opdualag aftur eftir að meðferð með barksterum hefur verið hætt smátt og smátt. Ef veruleg ónæmistengd aukaverkun kemur aftur fram eða ef lífshættuleg ónæmistengd aukaverkun kemur fram á að hætta notkun Opdualag fyrir fullt og allt.

Önnur mikilvæg varnaðarorð og varúðarreglur, þ.m.t. áhrif af völdum lyfjaflokksins
Greint hefur verið frá höfnun líffæris eftir ígræðslu (solid organ transplant rejection) eftir markaðssetningu lyfsins hjá sjúklingum sem fengu meðferð með PD‑1 hemlum. Meðferð með nivolumabi ásamt relatlimabi getur aukið hættu á höfnun líffæris hjá líffæraþegum eftir ígræðslu. Íhuga verður ávinning af meðferð með nivolumabi ásamt relatlimabi á móti áhættu af hugsanlegri höfnun líffæris hjá þessum sjúklingum.

Eitil- og traffrumnager með rauðkornáti (HLH) hefur komið fram við nivolumab einlyfjameðferð, meðferð með nivolumabi ásamt relatlimabi og meðferð með nivolumabi ásamt öðrum lyfjum, auk þess sem greint var frá einu lífshættulegu tilfelli við meðferð með nivolumabi ásamt relatlimabi. Gæta skal varúðar þegar nivolumab er gefið ásamt relatlimabi. Ef eitil- og traffrumnager með rauðkornaáti er staðfest, á að hætta meðferð með nivolumabi ásamt relatlimabi og hefja meðferð við eitil- og traffrumnageri með rauðkornaáti.

Greint hefur verið frá tilfellum um bráða og svæsna hýsilsótt með nokkrum dauðsföllum hjá sjúklingum sem fengu meðferð með nivolumabi fyrir eða eftir ósamgena blóðmyndandi stofnfrumuígræðslu. Meðferð með nivolumabi ásamt relatlimabi getur aukið hættuna á svæsinni hýsilsótt og dauðsföllum hjá sjúklingum sem hafa áður fengið ósamgena blóðmyndandi stofnfrumuígræðslu, aðallega hjá þeim sem hafa fyrri sögu um hýsilsótt. Íhuga verður ávinning af meðferð með nivolumabi ásamt relatlimabi gegn áhættu hjá þessum sjúklingum.

Innrennslistengd viðbrögð
Greint hefur verið frá svæsnum innrennslisviðbrögðum í klínískum rannsóknum á nivolumabi ásamt relatlimabi (sjá kafla 4.8). Við svæsin eða lífshættuleg innrennslisviðbrögð verður að stöðva innrennsli með Opdualag og grípa til viðeigandi læknismeðferðar. Sjúklingum með væg eða meðalalvarleg innrennslisviðbrögð má gefa Opdualag að viðhöfðu nánu eftirliti og fyrirbyggjandi meðferð samkvæmt gildandi leiðbeiningum um forvarnir gegn innrennslisviðbrögðum.

Sjúklingar sem voru útilokaðir frá lykilrannsókn á langt gengnu sortuæxli
Sjúklingar með virkan sjálfsofnæmissjúkdóm, sjúkdóm sem krafðist altækrar miðlungs- eða háskammta barksterameðferðar eða meðferðar með ónæmisbælandi lyfjum, sortuæxli í auga, virk eða ómeðhöndluð meinvörp í heila eða innanskúms og sjúklingar með fyrri sögu um hjartavöðvabólgu, hækkuð trópóníngildi > 2 föld eðlileg efri mörk eða ECOG færniskor ≥ 2, voru útilokaðir frá þátttöku í klínísku lykilrannsókninni á nivolumabi ásamt relatlimabi. Þar sem upplýsingar liggja ekki fyrir á að gæta varúðar við notkun nivolumabs ásamt relatlimabi hjá þessum sjúklingum eftir vandlega íhugun á hugsanlegum einstaklingsbundnum ávinningi og áhættu.

Öryggiskort fyrir sjúkling
Læknar sem ávísa lyfinu verða að ræða hætturnar sem fylgja Opdualag meðferð við sjúklinginn. Sjúklingurinn verður látinn fá öryggiskort fyrir sjúkling og honum leiðbeint um að hafa kortið alltaf á sér.

4.5	Milliverkanir við önnur lyf og aðrar milliverkanir

Nivolumab og relatlimab eru bæði einstofna mótefni úr mönnum og því hafa engar rannsóknir á milliverkunum verið gerðar. Þar sem einstofna mótefni umbrotna ekki fyrir tilstilli cýtókróm P450 ensíma (CYP) eða annarra ensíma sem taka þátt í umbrotum virkra innihaldsefna er ekki gert ráð fyrir að hömlun eða örvun þessara ensíma við gjöf annarra lyfja samhliða hafi áhrif á lyfjahvörf relatlimabs eða nivolumabs.

Ekki er gert ráð fyrir að nivolumab og relatlimab hafi áhrif á lyfjahvörf annarra virkra innihaldsefna sem umbrotna fyrir tilstilli CYP ensíma vegna þess að nivolumab og relatlimab hafa ekki marktæk áhrif á cýtókín og hafa þar af leiðandi ekki áhrif á tjáningu cýtókróm P450 ensímsins.

Altæk ónæmisbæling
Forðast á notkun barkstera til altækrar notkunar og annarra ónæmisbælandi lyfja í upphafi, áður en byrjað er að nota nivolumab ásamt relatlimabi þar sem það getur hugsanlega verkað truflandi á lyfhrif. Engu að síður er hægt að nota barkstera til altækrar notkunar og önnur ónæmisbælandi lyf við ónæmistengdum aukaverkunum eftir að meðferð með nivolumabi ásamt relatlimabi er hafin.

4.6	Frjósemi, meðganga og brjóstagjöf

Konur sem geta orðið þungaðar/getnaðarvörn
Ekki er mælt með notkun Opdualag handa konum sem geta orðið þungaðar og nota ekki öruggar getnaðarvarnir, nema klínískur ávinningur vegi þyngra en möguleg áhætta. Nota skal örugga getnaðarvörn í a.m.k. 5 mánuði eftir síðasta skammt Opdualag.

Meðganga
Takmarkaðar upplýsingar liggja fyrir um notkun nivolumabs ásamt relatlimabi á meðgöngu. Byggt á verkunarhætti og upplýsingum úr dýrarannsóknum getur nivolumab ásamt relatlimabi valdið fósturskaða þegar það er gefið konum á meðgöngu. Rannsóknir á dýrum sem fengu nivolumab hafa sýnt eiturverkanir á fósturvísi/fóstur (sjá kafla 5.3). IgG4 úr mönnum fer yfir fylgju og nivolumab og relatlimab eru IgG4. Því er flutningur nivolumabs og relatlimabs frá móður til fósturs hugsanlegur. Hvorki er mælt með notkun Opdualag á meðgöngu né handa konum sem geta orðið þungaðar og nota ekki öruggar getnaðarvarnir, nema klínískur ávinningur vegi þyngra en möguleg áhætta.

Brjóstagjöf
Ekki er þekkt hvort nivolumab og/eða relatlimab skiljast út í brjóstamjólk. Vitað er að IgG úr mönnum skilst út í brjóstamjólk á fyrstu dögunum eftir fæðingu og lækkar niður í lága þéttni skömmu eftir það. Því er ekki hægt að útiloka hættu fyrir börn sem eru á brjósti á þessum stutta tíma. Eftir það má nota Opdualag ef það er klínískt nauðsynlegt á meðan kona hefur barn á brjósti.

Frjósemi
Engar rannsóknir hafa verið gerðar til þess að meta áhrif nivolumabs og/eða relatlimabs á frjósemi. Því eru áhrif nivolumabs og/eða relatlimabs á frjósemi hjá körlum og konum ekki þekkt.

4.7	Áhrif á hæfni til aksturs og notkunar véla

Opdualag hefur lítil áhrif á hæfni til aksturs og notkunar véla. Vegna mögulegra aukaverkana, t.d. þreytu og sundls (sjá kafla 4.8), skal ráðleggja sjúklingum að gæta varúðar við akstur og notkun véla þar til þeir hafa gengið úr skugga um að þeir verði ekki fyrir slíkum aukaverkunum af völdum Opdualag.

4.8	Aukaverkanir

Samantekt á öryggi
Nivolumab ásamt relatlimabi tengist ónæmistengdum aukaverkunum (sjá „Lýsing á völdum aukaverkunum“ hér á eftir). Leiðbeiningar um meðhöndlun þessara aukaverkana er að finna í kafla 4.4.

Algengustu aukaverkanirnar eru þreyta (41%), stoðkerfisverkir (32%), útbrot (29%), liðverkir (26%), niðurgangur (26%), kláði (26%), höfuðverkur (20%), ógleði (19%), hósti (16%), minnkuð matarlyst (16%), skjaldvakabrestur (16%), kviðverkir (14%), skjallblettir (13%), hiti (12%), hægðatregða (11%), þvagfærasýking (11%), mæði (10%) og uppköst (10%).

Algengustu alvarlegu aukaverkanirnar eru nýrnahettubilun (1,4%), blóðleysi (1,4%), bakverkir (1,1%), ristilbólga (1,1%), niðurgangur (1,1%), hjartavöðvabólga (1,1%), lungnabólga (1,1%) og þvagfærasýking (1,1%). Nýgengi 3. til 5. stigs aukaverkana hjá sjúklingum með langt gengið sortuæxli (óskurðtækt eða með meinvörpum) var 43% hjá sjúklingum sem fengu meðferð með nivolumabi ásamt relatlimabi og 35% hjá sjúklingum sem fengu meðferð með nivolumabi.

Tafla með samantekt á aukaverkunum
Lagt hefur verið mat á öryggi nivolumabs ásamt relatlimabi hjá 355 sjúklingum með langt gengið sortuæxli (óskurðtækt eða með meinvörpum) (rannsókn CA224047). Í töflu 2 má sjá tilkynningar um aukaverkanir í gagnasettinu fyrir sjúklinga sem fengu meðferð með nivolumabi ásamt relatlimabi, með miðgildi eftirfylgni 19,94 mánuði. Tíðnin sem er tilgreind hér á undan og í töflu 2 byggir á tíðni aukaverkana af hvaða ástæðu sem er. Aukaverkanirnar eru flokkaðar samkvæmt líffærakerfi og tíðni. Tíðnin er skilgreind á eftirfarandi hátt: mjög algengar (≥ 1/10), algengar (≥ 1/100 til < 1/10), sjaldgæfar (≥ 1/1.000 til < 1/100), mjög sjaldgæfar (≥ 1/10.000 til < 1/1.000), koma örsjaldan fyrir (< 1/10.000) og tíðni ekki þekkt (ekki hægt að áætla tíðni út frá fyrirliggjandi gögnum). Innan hvers tíðniflokks eru alvarlegustu aukaverkanirnar taldar upp fyrst.

Tafla 2:	Aukaverkanir í klínískum rannsóknum
	Sýkingar af völdum sýkla og sníkjudýra

	Mjög algengar
	þvagfærasýking

	Algengar
	sýking í efri hluta öndunarvegar

	Sjaldgæfar
	hárslíðursbólga

	Blóð og eitlar

	Mjög algengar
	blóðleysia, eitilfrumnafæða, daufkyrningafæða, hvítkornafæða

	Algengar
	blóðflagnafæða, eósínfíklager

	Sjaldgæfar
	blóðlýsublóðleysi

	Innkirtlar

	Mjög algengar
	skjaldvakabrestur

	Algengar
	nýrnahettubilun, bólga í heiladingli, ofstarfsemi skjaldkirtils, bólga í skjaldkirtli

	Sjaldgæfar
	heiladingulsbrestur, vanstarfsemi kynkirtla

	Efnaskipti og næring

	Mjög algengar
	minnkuð matarlyst

	Algengar
	sykursýki, blóðsykurslækkuna, þyngdartap, þvagsýrudreyri, lágt gildi albúmíns í blóði, vökvaskortur

	Geðræn vandamál

	Algengar
	ringlun

	Taugakerfi

	Mjög algengar
	höfuðverkur

	Algengar
	úttaugakvilli, sundl, bragðskynstruflun

	Sjaldgæfar
	heilabólga, Guillain-Barré heilkenni, sjóntaugabólga, vöðvaslensfár

	Augu

	Algengar
	æðahjúpsbólga, sjónskerðing, augnþurrkur, aukin táramyndun

	Sjaldgæfar
	Vogt-Koyanagi-Harada sjúkdómur, blóðsöfnun í auga

	Hjarta

	Algengar
	hjartavöðvabólga

	Sjaldgæfar
	vökvasöfnun í gollurshúsi

	Æðar

	Algengar
	bláæðabólga

	Öndunarfæri, brjósthol og miðmæti

	Mjög algengar
	mæði, hósti

	Algengar
	lungnabólgab, nefstífla

	Sjaldgæfar
	astmi, fleiðruvökvi

	Meltingarfæri

	Mjög algengar
	niðurgangur, uppköst, ógleði, kviðverkur, hægðatregða

	Algengar
	ristilbólga, brisbólga, magabólga, kyngingartregða, munnbólga, munnþurrkur

	Sjaldgæfar
	vélindabólga

	Mjög sjaldgæfar
	vanstarfsemi í briskirtilsútseytingu

	Tíðni ekki þekkt
	glútenóþol

	Lifur og gall

	Algengar
	lifrarbólga

	Sjaldgæfar
	gallrásabólga

	Húð og undirhúð

	Mjög algengar
	útbrot, skjallblettir, kláði

	Algengar
	hárlos, hornlagsskæningur, ljósnæmi, húðþurrkur

	Sjaldgæfar
	blöðrusóttarlíki, sóri, ofsakláði

	Stoðkerfi og bandvefur

	Mjög algengar
	verkur í stoðkerfi, liðverkir

	Algengar
	liðbólga, vöðvakrampi, vöðvamáttleysi

	Sjaldgæfar
	vöðvabólga, Sjögrens-heilkenni, fjölvöðvagigt, iktsýki, helluroði

	Nýru og þvagfæri

	Algengar
	nýrnabilun, próteinmiga

	Sjaldgæfar
	nýrnabólga

	Æxlunarkerfifæri og brjóst

	Sjaldgæfar
	sáðfrumuleysi

	Almennar aukaverkanir og aukaverkanir á íkomustað

	Mjög algengar
	þreyta, hiti

	Algengar
	bjúgur, flensulík einkenni, hrollur

	Mjög sjaldgæfar
	hálhjúpsbólga

	Rannsóknaniðurstöður

	Mjög algengar
	hækkað ASATa, hækkað ALATa, blóðnatríumlækkuna, hækkað kreatínína, hækkaður alkalífosfatasia, blóðkalíumhækkuna, blóðkalsíumlækkuna, blóðmagnesíumlækkuna, blóðkalsíumhækkuna, blóðkalíumlækkuna

	Algengar
	hækkað bilirúbína, blóðnatríumhækkuna, blóðmagnesíumhækkuna, hækkað trópónín, hækkaður gamma-glútamýltransferasi, hækkaður laktat dehýdrógenasi í blóði, hækkaður lípasi, hækkaður amýlasi

	Sjaldgæfar
	hækkað c-hvarfgjarnt prótein, hraðara sökk rauðra blóðkorna

	Áverkar, eitranir og fylgikvillar aðgerðar

	Algengar
	innrennslistengd viðbrögð


a	Tíðni rannsóknaniðurstaðna endurspeglar hlutfall sjúklinga þar sem rannsóknargildi hafa versnað frá upphafsgildi.
b	Tilkynnt hefur verið um banvænt tilvik í klínísku rannsókninni.

Lýsing á völdum aukaverkunum

Ónæmistengd lungnabólga
Lungnabólga, þ.m.t. millivefslungnasjúkdómur og íferð í lungum, kom fram hjá 5,1% sjúklinga sem fengu meðferð með nivolumabi ásamt relatlimabi. Tíðni 3./4. stigs tilfella var 0,8%. Dauðsföll urðu hjá 0,28% sjúklinga. Miðgildi tímalengdar þar til aukaverkunin kom fram var 28 vikur (á bilinu: 3,6‑94,4). Hjöðnun varð hjá 83,3 sjúklingum þar sem miðgildistími fram að hjöðnun var 12,0 vikur (á bilinu: 2,1‑29,7+). Ónæmistengd lungnabólga leiddi til þess að meðferð með nivolumabi ásamt relatlimabi var hætt fyrir fullt og allt hjá 1,7% sjúklinga og þörf var á háskammta barksterameðferð (prednisón ≥ 40 mg á sólarhring eða jafngildi þess) hjá 55,6% sjúklinga með ónæmistengda lungnabólgu.

Ónæmistengd ristilbólga
Niðurgangur, ristilbólga eða tíð hægðalosun kom fram hjá 15,8% sjúklinga sem fengu meðferð með nivolumabi ásamt relatlimabi. Tíðni 3./4. stigs tilfella var 2,0%. Miðgildi tímalengdar þar til aukaverkun kom fram var 14 vikur (á bilinu: 0,1‑95,6). Hjöðnun varð hjá 92,7 sjúklingum þar sem miðgildistími fram að hjöðnun var 3,9 vikur (á bilinu: 0,1‑136,9+). Ónæmistengd ristilbólga leiddi til þess að meðferð með nivolumabi ásamt relatlimabi var hætt fyrir fullt og allt hjá 2,0% sjúklinga og þörf var á háskammta barksterameðferð (prednisón ≥ 40 mg á sólarhring eða jafngildi þess) hjá 33,9% sjúklinga með ónæmistengda ristilbólgu.

Ónæmistengd lifrarbólga
Óeðlileg lifrarpróf komu fram hjá 13,2% sjúklinga sem fengu meðferð með nivolumabi ásamt relatlimabi. Tíðni 3./4. stigs tilfella var 3,9%. Miðgildi tímalengdar þar til aukaverkunin kom fram var 11 vikur (á bilinu: 2,0‑144,9). Hjöðnun varð hjá 78,7 sjúklingum þar sem miðgildistími fram að hjöðnun var 6,1 vikur (á bilinu: 1,0‑88,1+). Ónæmistengd lifrarbólga leiddi til þess að meðferð með nivolumabi ásamt relatlimabi var hætt fyrir fullt og allt hjá 2,0% sjúklinga og þörf var á háskammta barksterameðferð hjá 38,3% sjúklinga með ónæmistengda lifrarbólgu.

Ónæmistengd nýrnabólga og vanstarfsemi nýrna
Nýrnabólga eða vanstarfsemi nýrna kom fram hjá 4,5% sjúklinga sem fengu meðferð með nivolumabi ásamt relatlimabi. Tíðni 3./4. stigs tilfella var 1,4%. Miðgildi tímalengdar þar til aukaverkunin kom fram var 21 vika (á bilinu: 1,9‑127,9). Hjöðnun varð hjá 81,3 sjúklingum þar sem miðgildistími fram að hjöðnun var 8,1 vikur (á bilinu: 0,9‑91,6+). Ónæmistengd nýrnabólga og vanstarfsemi nýrna leiddu til þess að meðferð með nivolumabi ásamt relatlimabi var hætt fyrir fullt og allt hjá 1,1% sjúklinga og þörf var á háskammta barksterameðferð (prednisón ≥ 40 mg á sólarhring eða jafngildi þess) hjá 25,0% sjúklinga með ónæmistengda nýrnabólgu og vanstarfsemi nýrna.

Ónæmistengdir innkirtlakvillar
Innkirtlakvillar komu fram hjá 26% sjúklinga sem fengu meðferð með nivolumabi ásamt relatlimabi.
Skjaldkirtilsraskanir þ.m.t. vanstarfsemi eða ofstarfsemi skjaldkirtils komu fram hjá 20,8% sjúklinga. Engin 3./4. stigs tilfelli skjaldkirtilsraskana komu fram. Nýrnahettubilun (þ.m.t. bráð nýrnahettubarkarskerðing) kom fram hjá 4,8% sjúklinga. Tíðni 3./4. stigs tilfella nýrnahettubilunar var 1,4%. Engin 3./4. stigs tilfelli heiladingulsbrests komu fram. Heiladingulsbólga kom fram hjá 1,1% sjúklinga. Tíðni 3./4. stigs tilfella heiladingulsbólgu var 0,3%. Sykursýki (þ.m.t. sykursýki tegund 1) kom fram hjá 0,3% sjúklinga. Tíðni 3./4. stigs tilfella sykursýki var 0,3%.
Miðgildi tímalengdar þar til þessir innkirtlakvillar komu fram var 13 vikur (á bilinu: 1,0‑73,0). Hjöðnun varð hjá 27,7% sjúklinga. Tími fram að hjöðnun var á bilinu 0,4 til 176,0+ vikur. Ónæmistengdir innkirtlakvillar leiddu til þess að meðferð með nivolumabi ásamt relatlimabi var hætt fyrir fullt og allt hjá 1,1% sjúklinga og þörf var á háskammta barksterameðferð (prednisón ≥ 40 mg á sólarhring eða jafngildi þess) hjá 7,4% sjúklinga með ónæmistengda innkirtlakvilla.

Ónæmistengdar aukaverkanir í húð
Útbrot, þar á meðal kláði og skjallblettir, komu fram hjá 45,1% sjúklinga sem fengu meðferð með nivolumabi ásamt relatlimabi. Tíðni 3./4. stigs tilfella var 1,4%. Miðgildi tímalengdar þar til aukaverkunin kom fram var 8 vikur (á bilinu: 0,1‑116,4). Hjöðnun varð hjá 47,5 sjúklingum. Tími fram að hjöðnun var á bilinu 0,1‑166,9+ vikur. Ónæmistengdar aukaverkanir í húð leiddu til þess að meðferð með nivolumabi ásamt relatlimabi var hætt fyrir fullt og allt hjá 0,3% sjúklinga og þörf var á háskammta barksterameðferð (prednisón ≥ 40 mg á sólarhring eða jafngildi þess) hjá 3,8% sjúklinga með ónæmistengdar aukaverkanir í húð.

Ónæmistengd hjartavöðvabólga
Hjartavöðvabólga kom fram hjá 1,4% sjúklinga sem fengu meðferð með nivolumabi ásamt relatlimabi. Tíðni 3./4. stigs tilfella var 0,6%. Miðgildi tímalengdar þar til aukaverkun kom fram var 4,14 vikur (á bilinu: 2,1‑6,3). Hjöðnun varð hjá 100% sjúklinga þar sem miðgildistími fram að hjöðnun var 3 vikur (1,9‑14,0). Hjartavöðvabólga leiddi til þess að meðferð með nivolumabi ásamt relatlimabi var hætt fyrir fullt og allt hjá 1,4% sjúklinga og þörf var á háskammta barksterameðferð (prednisón ≥ 40 mg á sólarhring eða jafngildi þess) hjá 100% sjúklinga með ónæmistengda hjartavöðvabólgu.

Innrennslistengd viðbrögð
Ofnæmi/innrennslistengd viðbrögð komu fram hjá 6,8% sjúklinga sem fengu meðferð með nivolumabi ásamt relatlimabi. Öll tilfelli voru 1./2. stigs.

Óeðlilegar rannsóknaniðurstöður
Hjá sjúklingum sem fengu nivolumab ásamt relatlimabi urðu rannsóknaniðurstöður lakari miðað við upphafsgildi, og alvarleikastig varð 3. eða 4. stigs samkvæmt eftirfarandi: blóðleysi hjá 3,6%, eitilfrumnafæð hjá 5,2%, daufkyrningafæð hjá 0,3%, aukinn alkalífosfatasi hjá 0,6%, aukið ASAT hjá 2,9%, aukið ALAT hjá 3,5%, aukið heildarbilirúbín hjá 0,3%, aukið kreatínín hjá 0,9%, blóðnatríumlækkun hjá 1,5%, blóðkalíumhækkun hjá 1,8%, blóðkalíumlækkun hjá 0,3%, blóðkalsíumhækkun hjá 0,9%, blóðkalsíumlækkun hjá 0,6%, blóðmagnesíumhækkun hjá 0,9% og blóðmagnesíumlækkun hjá 0,6%.

Ónæmingargeta
Í rannsókn CA224047, hjá þeim sjúklingum sem hægt var að meta með tilliti til mótefna gegn lyfinu, voru 5,6% (17/301) sjúklinga í Opdualag hópnum með meðferðartengd mótefni gegn relatlimabi og 0,3% (1/301) voru með meðferðartengd hlutleysandi mótefni gegn relatlimabi. Hlutfall sjúklinga í Opdualag hópnum með meðferðartengd mótefni gegn nivolumabi var 4,0% (12/299) og 0,3% (1/299) voru með meðferðartengd hlutleysandi mótefni gegn nivolumabi. Það er svipað hlutfall og kom fram í nivolumab hópnum, þar sem 6,7% (19/283) voru með mótefni gegn nivolumabi og 0,4% (1/283) voru með hlutleysandi mótefni gegn nivolumabi. Engar vísbendingar komu fram um breytt lyfjahvörf, verkun eða öryggi með þróun mótefna gegn nivolumabi eða relatlimabi.

Sérstakir sjúklingahópar

AldraðirAldraðir
Ekki var greint frá heildarmun á öryggi hjá öldruðum (≥ 65 ára) og yngri sjúklingum (sjá kafla 5.1).

Tilkynning aukaverkana sem grunur er um að tengist lyfinu
Eftir að lyf hefur fengið markaðsleyfi er mikilvægt að tilkynna aukaverkanir sem grunur er um að tengist því. Þannig er hægt að fylgjast stöðugt með sambandinu milli ávinnings og áhættu af notkun lyfsins. Heilbrigðisstarfsmenn eru hvattir til að tilkynna allar aukaverkanir sem grunur er um að tengist lyfinu samkvæmt fyrirkomulagi sem gildir í hverju landi fyrir sig, sjá Appendix V.

4.9	Ofskömmtun

Ef ofskömmtun á sér stað verður að hafa náið eftirlit með sjúklingum með tilliti til teikna eða einkenna aukaverkana og hefja viðeigandi einkennameðferð tafarlaust.


5.	LYFJAFRÆÐILEGAR UPPLÝSINGAR

5.1	Lyfhrif

Flokkun eftir verkun: Æxlishemjandi lyf, einstofna mótefni, ATC‑flokkur: L01FY02.

Verkunarháttur
Opdualag er samsetning með föstum skömmtum af nivolumabi, sem er PD‑1 hemill (programmed death‑1 hemill) (and‑PD‑1) og relatlimabi, sem er LAG‑3 hemill (lymphocyte‑activation gene‑3) (and‑LAG‑3).

Binding PD‑1 bindlanna, PD‑L1 og PD‑L2 við PD‑1 viðtakann sem finnst á T‑frumum hamlar T‑frumufjölgun og cýtókínmyndun. Fjölgun PD‑1 bindla kemur fram í sumum æxlum og boðun í gegnum þessa leið getur stuðlað að hömlun eftirlits virkra T‑frumna með æxlum. Nivolumab er IgG4 einstofna mótefni úr mönnum sem binst við PD‑1 viðtaka, hamlar milliverkun við bindla PD‑L1 og PD‑L2 og dregur úr hömlun ónæmissvörunar í gegnum PD‑1 braut, þar á meðal ónæmissvörun gegn æxlum. Í einsgena músaæxlislíkani dró úr æxlisvexti við hömlun á PD‑1 virkni.

Relatlimab er IgG4 einstofna mótefni úr mönnum sem binst við LAG‑3 viðtakann, hamlar milliverkun þess við bindla, þar á meðal MHC II og dregur úr hömlun ónæmissvörunar í gegnum LAG‑3 braut. Mótverkun við þessa braut stuðlar að fjölgun T‑frumna og cýtókínseytingu.

Samsetning með nivolumabi (and‑PD‑1) og relatlimabi (and‑LAG‑3) leiðir til aukinnar virkjunar T‑frumna samanborið við virkni hvors mótefnis fyrir sig. Í einsgena æxlislíkönum hjá músum og rottum eflir LAG‑3 hömlun virkni PD‑1 hömlunar gegn æxlum, hamlar æxlisvexti og stuðlar að æxlisminnkun.

Verkun og öryggi

Slembiröðuð 2./3. stigs rannsókn á nivolumabi ásamt relatlimabi, samanburður við nivolumab hjá sjúklingum með áður ómeðhöndlað sortuæxli sem er með meinvörpum eða óskurðtækt (CA224047)
Í 2/3. stigs slembiraðaðri tvíblindri rannsókn (CA224047) var lagt mat á öryggi og verkun nivolumabs ásamt relatlimabi við meðferð á sjúklingum með áður ómeðhöndlað eða óskurðtækt sortuæxli. Í rannsókninni voru sjúklingar með ECOG færniskor 0 eða 1 og III. stigs (óskurðtækt) eða IV. stigs sortuæxli samkvæmt American Joint Committee on Cancer (AJCC), útgáfu 8, staðfest með vefjagreiningu. Sjúklingar máttu áður hafa fengið viðbótarmeðferð eða undirbúningsmeðferð við sortuæxli (and‑PD‑1, and‑CTLA‑4 eða BRAF‑MEK meðferð var leyfileg svo lengi sem að minnsta kosti 6 mánuðir voru liðnir frá síðasta meðferðarskammti fram að endurkomudegi. Meðferð með interferóni var leyfileg svo lengi sem síðasti skammtur var að minnsta kosti 6 vikum fyrir slembiröðun). Sjúklingar með virkan sjálfsnæmissjúkdóm, fyrri sögu um hjartavöðvabólgu, hækkuð trópóníngildi > 2-föld eðlileg efri mörk eða ECOG færniskor ≥ 2 , sjúkdóm sem krafðist altækrar miðlungs- eða háskammta barksterameðferðar eða meðferðar með ónæmisbælandi lyfjum, sortuæxli í auga og virk eða ómeðhöndluð meinvörp í heila eða í innri heilahimnum (leptomeningeal) voru útilokaðir frá rannsókninni (sjá kafla 4.4).

Alls var 714 sjúklingum slembiraðað og fengu annaðhvort nivolumab ásamt relatlimabi (n = 355) eða nivolumab (n = 359). Sjúklingar í hópnum sem fékk samsetninguna fengu 480 mg af nivolumabi/160 mg af relatlimabi á 60 mínútum á fjögurra vikna fresti. Sjúklingar í nivolumab hópnum fengu 480 mg nivolumab á fjögurra vikna fresti. Slembiröðun var lagskipt eftir PD‑L1 í æxli (≥ 1% á móti < 1) með því að nota PD‑L1 IHC 28‑8 pharmDx próf, og eftir LAG‑3 tjáningu (≥ 1% á móti < 1) samkvæmt niðurstöðum úr gildaðri LAG‑3 IHC mælingu, stöðu BRAF V600 stökkbreytingar og M-stigi samkvæmt AJCC útgáfu 8 stigakerfinu (M0/M1any[0] á móti M1any[1]). Sjúklingar fengu meðferð þar til sjúkdómur ágerðist eða óásættanlegar eiturverkanir komu fram. Mat á æxli samkvæmt RECIST mati á föstum æxlum (Response Evaluation Criteria in Solid Tumours), útgáfu 1.1, var gert 12 vikum eftir slembiröðun og haldið áfram á 8 vikna fresti í allt að 52 vikur og síðan á 12 vikna fresti þar til sjúkdómur ágerðist eða meðferð var hætt, hvort sem varð á undan. Aðalniðurstöður verkunar voru lifun án sjúkdómsversnunar samkvæmt BICR (Blinded Independent Central Review). Aukaniðurstöður verkunar voru heildarlifun og heildarsvörunartíðni samkvæmt BICR. Röðun stigskiptrar prófunar var lifun án sjúkdómsversnunar, síðan heildarlifun og að lokum heildarsvörunartíðni. Mælingar á aðal- og aukaniðurstöðum voru metnar hjá meðferðarákvörðunar þýði (ITT). Heildarsvörunartíðni var ekki prófuð formlega þar sem formlegur samanburður við heildarlifun var ekki klínískt mikilvægur.

Jafnvægi var á einkennum hjá meðferðarákvörðunarþýði í hópunum við upphaf. Miðgildi aldurs var 63 ár (á bilinu: 20‑94) með 47% ≥ 65 ára og 19% ≥ 75 ára. Meirihluti sjúklinga voru hvítir (97%) og karlar (58%). ECOG færniskor við upphaf var 0 (67%) eða 1 (33%). Meirihluti sjúklinga var með IV. stigs AJCC sjúkdóm (92%); 38,9% voru með M1c, 2,4% voru með M1d sjúkdóm, 8,7% höfðu áður fengið altækar meðferðir, 36% voru með LDH-gildi hærra en eðlileg efri mörk við upphaf þátttöku í rannsókninni. Þrjátíu og níu prósent sjúklinganna voru með sortuæxli með BRAF stökkbreytingu, 75% voru með LAG‑3 ≥ 1% og 41% sjúklinganna voru með tjáningu PD‑L1 ≥ 1% í æxlisfrumuhimnu. Sjúklingar með mælanlega PD‑L1 tjáningu í æxli dreifðust jafnt á milli meðferðarhópanna tveggja. Lýðfræðilegir eiginleikar og eiginleikar sjúkdómsins við upphaf hjá sjúklingum með PD‑L1 tjáningu < 1% voru almennt sambærilegir á milli meðferðarhópanna.

Við frumgreiningu hjá meðferðarákvörðunarþýði með miðgildi eftirfylgni 13,21 mánuði (á bilinu 0‑33,1 mánuðir), komu fram tölfræðilega marktækar framfarir með tilliti til lifunar án sjúkdómsversnunar, með miðgildi lifunar án sjúkdómsversnunar sem nam 10,12 mánuði hjá hópnum sem fékk nivolumab ásamt relatlimabi, samanborið við 4,63 mánuði hjá hópnum sem fékk nivolumab (Áhættuhlutfall = 0,75; 95% CI: 0,62; 0,92; p = 0,0055). Við fyrirfram skilgreinda lokagreiningu á heildarlifun hjá meðferðarákvörðunarþýði, með miðgildi eftirfylgni 19,3 mánuði, var heildarlifun ekki tölfræðilega marktæk (Áhættuhlutfall = 0,80, 95% CI: 0,64; 1,01).

Greining hjá fyrirfram skilgreindum undirhópum samkvæmt PD‑L1 tjáningu < 1%
Lykilniðurstöður verkunar hjá undirhópi sjúklinga með PD‑L1 tjáningu < 1% í æxli úr könnunargreiningu með miðgildi eftirfylgni 17,78 mánuði (á bilinu: 0,26‑40,64 mánuðir) eru teknar saman í töflu 3.

Tafla 3:	Niðurstöður verkunar hjá sjúklingum með PD‑L1 < 1% æxlisfrumutjáningu (CA224047)
	
	nivolumab + relatlimab
(n = 209)
	nivolumab
(n = 212)

	Lifun án sjúkdómsversnunar
	
	

		Áhættuhlutfall (95% CI)a
	0,68 (0,53; 0,86)

		Miðgildi í mánuðum
	(95% CI)
	6,7
(4,7; 12,0)
	3,0
(2,8; 4,5)

		Tíðni (95% CI) eftir 12 mánuði
	42,3
(35,1; 49,4)
	26,9
(20,9; 33,3)

	Heildarlifunb
	
	

		Áhættuhlutfall (95% CI)a
	0,78 (0,59; 1,04)

		Miðgildi í mánuðum
	(95% CI)
	NR
(27,4; NR)
	27,0
(17,1; NR)

		Tíðni (95% CI) eftir 12 mánuði
	73,9
(67,4; 79,4)
	67,4
(60,6; 73,3)

		Tíðni (95% CI) eftir 24 mánuði
	59,6
(52,2; 66,2)
	53,1
(45,8; 59,9)

	Heildarsvörunartíðni (%)
	36,4
	24,1

		(95% CI)
	(29,8; 43,3)
	(18,5; 30,4)

		Alger svörunartíðni (%)
	25 (12,0)
	20 (9,4)

		Hlutasvörunartíðni (%)
	51 (24,4)
	31 (14,6)

		Stöðugur sjúkdómur (%)
	41 (19,6)
	31 (14,6)


a	Áhættuhlutfall samkvæmt ólagskiptu Cox líkani fyrir hlutfallslega áhættu.
b	Niðurstöður heildarlifunar eru ekki enn fullmótaðar.
Miðgildi lengdar eftirfylgni: 17,78 mánuðir.
NR = ekki náð.

Kaplan-Meier línurit fyrir lifun án sjúkdómsversnunar og heildarlifun hjá sjúklingum með PD‑L1 tjáningu < 1% í æxlisfrumum eru sýnd á mynd 1 og 2, í þeirri röð.

 (
Líkur á lifun án sjúkdómsversnunar samkvæmt BICR
)Mynd 1:	Kaplan‑Meier línurit fyrir lifun án sjúkdómsversnunar hjá sjúklingum með PD-L1 tjáningu í æxlisfrumum < 1% (CA224047)



Lifun án sjúkdómsversnunar samkvæmt BICR (mánuðir)

Fjöldi einstaklinga í hættu
	Nivolumab/relatlimab

	209
	122
	99
	80
	65
	53
	44
	36
	33
	30
	27
	9
	2
	0

	Nivolumab

	212
	98
	71
	57
	41
	34
	27
	24
	22
	20
	14
	8
	2
	0



	‑‑‑‑‑‑‑‑
	Nivolumab/relatlimab (tilvik: 124/209), miðgildi (95% CI): 6,67 mánuðir (4,67; 11,99)

	‑ ‑ ‑‑ ‑ ‑
	Nivolumab (tilvik: 155/212), miðgildi (95% CI): 2,96 mánuðir (2,79; 4,50)



 (
Líkur á heildarlifun samkvæmt BICR
)Mynd 2:	Kaplan-Meier línurit fyrir heildarlifun hjá sjúklingum með PD-L1 tjáningu < 1% í æxlisfrumum (CA224047)

 

Heildarlifun (mánuðir)

Fjöldi einstaklinga í hættu
	Nivolumab/relatlimab
	

	209
	195
	177
	164
	147
	128
	114
	98
	85
	83
	80
	68
	29
	6
	0

	Nivolumab
	

	212
	189
	168
	155
	132
	106
	94
	82
	72
	68
	63
	56
	27
	6
	0



	‑‑‑‑‑‑‑‑
	Nivolumab/relatlimab (tilvik: 89/209), miðgildi (95% CI): N.A. (27,43; N.A.)

	‑ ‑ ‑‑ ‑ ‑
	Nivolumab (tilvik: 104/212), miðgildi (95% CI): 27,04 mánuðir (17,12; N.A.)



5.2	Lyfjahvörf

Lyfjahvörfum relatlimab eftir gjöf nivolumabs ásamt relatlimabi var lýst hjá sjúklingum með margs konar krabbamein og sem fengu 20 til 800 mg skammta af relatlimabi á 2 vikna fresti og 160 til 1.440 mg á 4 vikna fresti, annaðhvort sem einlyfjameðferð eða ásamt nivolumabi í 80 eða 240 mg skömmtum á 2 vikna fresti eða 480 mg á 4 vikna fresti.

Þéttni relatlimabs við jafnvægi náðist eftir 16 vikur með gjöf á 4 vikna fresti og altæk uppsöfnun var 1,9‑föld. Meðalþéttni (Cavg) relatlimabs eftir fyrsta skammtinn hækkaði í skammtahlutfalli við ≥ 160 mg skammta á 4 vikna fresti.

Tafla 4:	Margfeldismeðaltal (CV%) útsetningar nivolumabs og relatlimabs fyrir þéttni við jafnvægi eftir gjöf á föstum skammti með 480 mg af nivolumabi og 160 mg af relatlimabi á 4 vikna fresti
	
	Cmax (μg/ml)
	Cmin (μg/ml)
	Cavg (μg/ml)

	Relatlimab
	62,2 (30,1)
	15,3 (64,3)
	28,8 (44,8)

	Nivolumab
	187 (32,9)
	59,7 (58,6)
	94,4 (43,3)



Samkvæmt greiningu á lyfjahvörfum var áætlað að innrennslistími fyrir fastan skammt af nivolumabi og relatlimabi í 30 mín. og 60 mín. gæfi svipaða útsetningu (< 1% munur) fyrir nivolumabi og relatlimabi.

Í CA224047 var margfeldismeðaltal Cmin við stöðuga þéttni hjá hópnum sem fékk nivolumab ásamt relatlimabi svipað og hjá hópnum sem fékk nivolumab, með margfeldismeðaltalið 0,931 (95% CI: 0,855‑1,013).

Dreifing
Margfeldismeðaltal (CV%) fyrir dreifingarrúmmál nivolumabs við jafnvægi er 6,65 l (19,2%) og fyrir relatlimab er það 6,65 l (19,8%).

Umbrot
Nivolumab og relatlimab eru mAb IgG4 lyf sem búist er við að frálífist í lítil peptíð, amínósýrur og lítil kolvetni í leysikornum eða með innfrumun.

Brotthvarf
Úthreinsun nivolumabs er 21,1% minni [margfeldismeðaltal (CV%); 7,57 ml/klst. (40,1%)] við jafnvægi heldur en eftir fyrsta skammt [9,59 ml/klst. (40,3%)] og loka helmingunartími (t1/2) er 26,5 dagar (36,4%).

Úthreinsun relatlimabs er 9,7% minni [margfeldismeðaltal (CV%); 5,48 ml/klst. (41,3%)] við jafnvægi heldur en eftir fyrsta skammt [6,06 ml/klst. (38,9%)]. Eftir gjöf relatlimabs 160 mg og nivolumabs 480 mg á fjögurra vikna fresti er margfeldismeðaltal (CV%) virks helmingunartíma (t1/2) relatlimabs 26,2 dagar (37%).

Sérstakir sjúklingahópar
Greining á lyfjahvörfum benti til að eftirfarandi þættir hefðu engin klínískt marktæk áhrif á úthreinsun nivolumabs og relatlimabs: aldur (á bilinu: 17 til 92 ár), kyn [karlar (1.056) og konur (657)] eða kynþáttur [hvítir (1.655), þeldökkir Bandaríkjamenn (167) og asískir (41)]. Líkamsþyngd (á bilinu: 37 til 170 kg) var marktæk skýribreyta fyrir lyfjahvörf nivolumabs og relatlimabs. Aftur á móti voru engin klínískt marktæk áhrif, byggt á greiningu á svörun við útsetningu.

Börn
Takmarkaðar upplýsingar benda til þess að úthreinsun nivolumabs hjá unglingum með föst æxli sé 36% minni og dreifingarrúmmál sé 16% minna en hjá fullorðnum sjúklingum. Ekki er þekkt hvort það sama eigi við um sjúklinga með sortuæxli og hvort úthreinsun og dreifingarrúmmál relatlimabs séu einnig minni hjá unglingum en fullorðnum. Aftur á móti, byggt á hermilíkönum á lyfjahvörfum þýðis, er búist við að öryggi og verkun séu svipuð hvað varðar útsetningu fyrir nivolumabi og relatlimabi hjá unglingum sem vega a.m.k. 30 kg og hjá fullorðnum í sömu þyngd þegar sami ráðlagði skammtur er gefinn.

Skert nýrnastarfsemi
Mat var lagt á áhrif skertrar nýrnastarfsemi á úthreinsun nivolumabs og relatlimabs með þýðisgreiningu á lyfjahvörfum hjá sjúklingum með vægt eða meðalskerta nýrnastarfsemi, samanborið við sjúklinga með eðlilega nýrnastarfsemi. Enginn klínískt marktækur munur var á úthreinsun nivolumabs eða relatlimabs hjá sjúklingum með skerta nýrnastarfsemi og sjúklingum með eðlilega nýrnastarfsemi.

Skert lifrarstarfsemi
Mat var lagt á áhrif skertrar lifrarstarfsemi á úthreinsun nivolumabs og relatlimabs með þýðisgreiningu á lyfjahvörfum hjá sjúklingum með vægt skerta lifrarstarfsemi (heildarbilirúbín lægra eða jafnt og eðlileg efri mörk og ASAT yfir eðlilegum efri mörkum eða heildarbilirúbín hærra en 1 til 1,5-föld eðlileg efri mörk og hvaða gildi ASAT sem er) eða meðalskerta lifrarstarfsemi (heildarbilirúbín hærra en 1,5 til 3-föld eðlileg efri mörk og hvaða gildi ASAT sem er), samanborið við sjúklinga með eðlilega lifrarstarfsemi. Enginn klínískt marktækur munur á úthreinsun nivolumabs eða relatlimabs kom fram hjá sjúklingum með skerta lifrarstarfsemi og sjúklingum með eðlilega lifrarstarfsemi.

Ónæmingargeta
Lág tíðni meðferðartengdra mótefna gegn nivolumabi og meðferðartengdra mótefna gegn relatlimabi hafði engin áhrif á lyfjahvörf nivolumabs og relatlimabs.

5.3	Forklínískar upplýsingar

Nivolumab ásamt relatlimabi
Engar dýrarannsóknir voru gerðar með nivolumabi ásamt relatlimabi til að meta möguleg krabbameinsvaldandi áhrif, eiturverkanir á erfðaefni eða eiturverkanir á æxlun og þroska.

Í 1 mánaðar rannsókn á öpum sem fengu nivolumab ásamt relatlimabi kom fram bólga í miðtaugakerfi (æðaflækju, æðaskipan, heilahimnum, mænu) og í æxlunarfærum (eistnalyppum, sáðblöðrum og eistum). Þótt öryggisbil hafi ekki verið skilgreind fyrir þessi áhrif við þessa lyfjasamsetningu, komu þau fram við skammta sem áætlað er að valdi marktækt hærri útsetningu (13-falt hærri fyrir nivolumab og 97-falt hærri fyrir relatlimab) heldur en útsetning sem náðist hjá sjúklingum.

Relatlimab
Engar upplýsingar úr dýrarannsóknum liggja fyrir um áhrif relatlimabs á meðgöngu og frjósemi. Í rannsókn á eiturhrifum á fósturvísa og fóstur hjá músum, þar sem notast var við and‑LAG‑3 mótefni úr dýrum af músaætt, komu engin áhrif fram á móður eða þroska. Ekki hefur verið lagt mat á áhrif relatlimabs á þroska fyrir og eftir fæðingu. Aftur á móti, byggt á verkunarhætti, getur hömlun LAG‑3 með relatlimabi haft svipuð neikvæð áhrif á meðgöngu og nivolumab. Engar frjósemisrannsóknir með relatlimabi voru gerðar.

Nivolumab
Í meðgöngulíkani dýra af músaætt hefur verið sýnt fram á að hömlun PD‑1/PD‑L1 leiða trufli þol fyrir fóstrinu og auki fósturdauða. Áhrif nivolumabs á þroska fyrir og eftir fæðingu voru metin hjá öpum sem fengu nivolumab tvisvar í viku frá upphafi líffæramyndunar á fyrsta þriðjungi meðgöngu og fram að fæðingu, við útsetningu sem var 8 eða 35 falt meiri en útsetning við klínískan 3 mg/kg skammt nivolumabs (byggt á AUC). Skammtaháð aukning á fósturlátum og aukin dánartíðni nýgotinna dýra kom fram við upphaf seinasta þriðjungs.

Hin afkvæmi kvendýranna sem fengu nivolumab lifðu fram að áætluðum meðgöngulokum án meðferðartengdra klínískra einkenna, breytinga á eðlilegum þroska, áhrifa á líffæraþyngd, eða sýnilegra og smásærra meinafræðilegra breytinga. Niðurstöður vaxtarskráa sem og vansköpunarvaldandi, taugaatferlislegra, ónæmisfræðilegra og klínískt meinafræðilegra þátta á 6 mánaða tímabili eftir fæðingu voru sambærilegar við viðmiðunarhóp. Byggt á verkunarhætti þeirra getur útsetning fósturs fyrir nivolumabi og á svipaðan hátt fyrir relatlimabi þó aukið hættu á þróun ónæmistengdra raskana eða breytt eðlilegri ónæmissvörun og greint hefur verið frá ónæmistengdum röskunum hjá PD‑1 og PD‑1/LAG‑3 genskertum músum. Rannsóknir á frjósemi hafa ekki verið gerðar á nivolumabi.


6.	LYFJAGERÐARFRÆÐILEGAR UPPLÝSINGAR

6.1	Hjálparefni

Histidín
Histidín hýdróklóríð einhýdrat
Súkrósi
Pentetsýra (tvíetýlenþríamínpentaediksýra)
Pólýsorbat 80 (E433)
Vatn fyrir stungulyf

6.2	Ósamrýmanleiki

Ekki má blanda þessu lyfi saman við önnur lyf, því rannsóknir á samrýmanleika hafa ekki verið gerðar. Innrennsli Opdualag má ekki fara fram samhliða og með sömu innrennslisslöngu og önnur lyf.

6.3	Geymsluþol

Órofið hettuglas

3 ár

Þegar innrennslið hefur verið útbúið

Sýnt hefur verið fram á efna- og eðlisfræðilegan stöðugleika meðan á notkun stendur frá því lausnin var útbúin samkvæmt eftirfarandi (lyfjagjafartíminn er innifalinn):

	Undirbúningur innrennslis
	Efna- og eðlisfræðilegur stöðugleiki meðan á notkun stendur

	
	Geymt við 2°C til 8°C varið ljósi
	Geymt við stofuhita (≤ 25°C) og hefðbundna lýsingu

	Óþynnt eða þynnt með natríumklóríð 9 mg/ml (0,9%) stungulyfi, lausn
	30 dagar
	24 klukkustundir (af alls 30 daga geymslu)

	Þynnt með 50 mg/ml (5%) af glúkósa stungulyfi, lausn
	7 dagar
	24 klukkustundir (af alls 7 daga geymslu)



Út frá örverufræðilegum sjónarmiðum á að nota innrennslislausnina strax óháð þynningarefni. Ef lausnin er ekki notuð strax eru geymslutími meðan á notkun stendur og geymsluaðstæður fyrir notkun á ábyrgð notanda og geymslutími á venjulega ekki að vera lengri en 24 klukkustundir við 2°C til 8°C nema ef lausnin hefur verið útbúin við stýrðar og fullgildar smitgátaraðstæður (sjá kafla 6.6).

6.4	Sérstakar varúðarreglur við geymslu

Geymið í kæli (2°C‑8°C).
Má ekki frjósa.
Geymið hettuglasið í ytri öskju til varnar gegn ljósi.
Órofið hettuglas má geyma við stýrðan stofuhita (allt að 25°C) í allt að 72 klst.
Geymsluskilyrði eftir blöndun innrennslisins, sjá kafla 6.3.

6.5	Gerð íláts og innihald

Pakkning með einu 25 ml hettuglasi (gler af gerð I), með tappa (húðað bútýlgúmmí) og gulu smelluinnsigli úr áli. Hvert hettuglas er fyllt með 21,3 ml af lausn sem felur í sér 1,3 ml yfirmagn.

6.6	Sérstakar varúðarráðstafanir við förgun og önnur meðhöndlun

Opdualag er afhent í stakskammta hettuglasi og inniheldur engin rotvarnarefni. Þjálfað starfsfólk skal útbúa lausnina í samræmi við góðar starfsreglur, sérstaklega hvað varðar smitgát.

Opdualag er ætlað til notkunar í bláæð, annaðhvort:
óþynnt, eftir að það hefur verið fært í innrennslisílát með viðeigandi sæfðri sprautu eða
eftir þynningu samkvæmt eftirfarandi leiðbeiningum:
endanlegur styrkur á að vera á bilinu 3 mg/ml af nivolumabi og 1 mg/ml af relatlimabi til 12 mg/ml af nivolumabi og 4 mg/ml af relatlimabi
heildarrúmmál til innrennslis má ekki vera meira en 160 ml. Hjá sjúklingum sem vega minna en 40 kg á heildarrúmmál til innrennslis ekki að vera meira en 4 ml fyrir hvert kg líkamsþyngdar.

Til þynningar á Opdualag þykkni má nota annaðhvort:
natríumklóríð 9 mg/ml (0,9%) stungulyf, lausn, eða
50 mg/ml (5%) glúkósa stungulyf, lausn.

Undirbúningur innrennslis
Skoðið Opdualag þykknið með tilliti til agna og mislitunar. Hristið ekki hettuglasið. Opdualag er tær til ópallýsandi, litlaus eða fölgul lausn. Fargið hettuglasinu ef lausnin er skýjuð, mislituð eða inniheldur utanaðkomandi agnir.
Dragið viðeigandi rúmmál af Opdualag þykkni með viðeigandi sæfðri sprautu og flytjið þykknið í sæft ílát fyrir gjöf í bláæð (etýlvvinýlasetat (EVA), pólývinýlklóríð [PVC] eða pólýólefín).
Ef við á skal þynna Opdualag lausnina með viðeigandi rúmmáli af natríumklóríð 9 mg/ml (0,9%) stungulyfi, lausn eða 50 mg/ml (5%) glúkósa stungulyfi, lausn. Til þess að auðvelda undirbúninginn má einnig færa þykknið beint í áfylltan poka sem inniheldur rétt rúmmál af natríumklóríð 9 mg/ml (0,9%) stungulyfi, lausn eða 50 mg/ml (5%) glúkósa stungulyfi, lausn.
Blandið innrennslið varlega með því að sveifla ílátinu lítið eitt. Hristið ekki.

Lyfjagjöf
Opdualag innrennsli má hvorki gefa með þrýstingi (push) né hraðri inndælingu (bolus) í bláæð.

Gefið Opdualag innrennsli í bláæð á 30 mínútum.
Ráðlagt er að gefa innrennslið í gegnum innrennslissett með slöngusíu eða ásettri síu sem er sæfð, án sótthitavalda og með litla próteinbindandi eiginleika (gatastærð 0,2 μm til 1,2 μm).

Opdualag innrennslislausn er samrýmanleg við EVA, PVC og pólýólefín ílát, PVC innrennslissett og og slöngusíur með pólýetersúlfon (PES), nælon og pólývínylíden flúoríð (PVDF) himnum með gatastærð 0,2 µm til 1,2 µm.
Ekki gefa önnur lyf í gegnum sömu innrennslisslöngu.
Eftir að skammturinn af Opdualag hefur verið gefinn skal skola slönguna með natríumklóríð 9 mg/ml (0,9%) stungulyfi, lausn eða 50 mg/ml (5%) af glúkósa stungulyfi, lausn.

Förgun
Ekki á að geyma ónotaða innrennslislausn til þess að nota síðar. Farga skal öllum lyfjaleifum og/eða úrgangi í samræmi við gildandi reglur.


7.	MARKAÐSLEYFISHAFI

Bristol‑Myers Squibb Pharma EEIG
Plaza 254
Blanchardstown Corporate Park 2
Dublin 15, D15 T867
Írland


8.	MARKAÐSLEYFISNÚMER

EU/1/22/1679/001


9.	DAGSETNING FYRSTU ÚTGÁFU MARKAÐSLEYFIS / ENDURNÝJUNAR MARKAÐSLEYFIS

Dagsetning fyrstu útgáfu markaðsleyfis: 15. september 2022


10.	DAGSETNING ENDURSKOÐUNAR TEXTANS

Ítarlegar upplýsingar um lyfið eru birtar á vef Lyfjastofnunar Evrópu https://www.ema.europa.eu.

A.	FRAMLEIÐENDUR LÍFFRÆÐILEGRA VIRKRA EFNA OG FRAMLEIÐENDUR SEM ERU ÁBYRGIR FYRIR LOKASAMÞYKKT

Heiti og heimilisfang framleiðenda líffræðilegra virkra efna

Bristol‑Myers Squibb Co.
38 Jackson Road
Devens, MA 01434
Bandaríkin

Heiti og heimilisfang framleiðenda sem eru ábyrgir fyrir lokasamþykkt

Swords Laboratories Unlimited Company t/a Bristol‑Myers Squibb Cruiserath Biologics
Cruiserath Road, Mulhuddart
Dublin 15, D15 H6EF
Írland


B.	FORSENDUR FYRIR, EÐA TAKMARKANIR Á, AFGREIÐSLU OG NOTKUN

Ávísun lyfsins er háð sérstökum takmörkunum (sjá viðauka I: Samantekt á eiginleikum lyfs, kafla 4.2).


C.	AÐRAR FORSENDUR OG SKILYRÐI MARKAÐSLEYFIS

· Samantektir um öryggi lyfsins (PSUR)

Skilyrði um hvernig leggja skal fram samantektir um öryggi lyfsins koma fram í lista yfir viðmiðunardagsetningar Evrópusambandsins (EURD lista) sem gerð er krafa um í grein 107c(7) í tilskipun 2001/83/EB og öllum síðari uppfærslum sem birtar eru í evrópsku lyfjavefgáttinni.

Markaðsleyfishafi skal leggja fram fyrstu samantektina um öryggi lyfsins innan 6 mánaða frá útgáfu markaðsleyfis.


D.	FORSENDUR EÐA TAKMARKANIR ER VARÐA ÖRYGGI OG VERKUN VIÐ NOTKUN LYFSINS

· Áætlun um áhættustjórnun

Markaðsleyfishafi skal sinna lyfjagátaraðgerðum sem krafist er, sem og öðrum ráðstöfunum eins og fram kemur í áætlun um áhættustjórnun í kafla 1.8.2 í markaðsleyfinu og öllum uppfærslum á áætlun um áhættustjórnun sem ákveðnar verða.

Leggja skal fram uppfærða áætlun um áhættustjórnun:
Að beiðni Lyfjastofnunar Evrópu.
Þegar áhættustjórnunarkerfinu er breytt, sérstaklega ef það gerist í kjölfar þess að nýjar upplýsingar berast sem geta leitt til mikilvægra breytinga á hlutfalli ávinnings/áhættu eða vegna þess að mikilvægur áfangi (tengdur lyfjagát eða lágmörkun áhættu) næst.

· Viðbótaraðgerðir til að lágmarka áhættu

Markaðsleyfishafinn á að tryggja að í hverju landi þar sem Opdualag er markaðssett, verði læknum og sjúklingum/umönnunaraðilum sem gert er ráð fyrir að ávísi og noti Opdualag útvegað öryggiskort fyrir sjúkling.

Öryggiskort fyrir sjúkling á að innihalda eftirfarandi lykilatriði:
· Að meðferð með Opdualag geti aukið hættu á:
· Ónæmistengdri lungnabólgu
· Ónæmistengdri ristilbólgu
· Ónæmistengdri lifrarbólgu
· Ónæmistengdum innkirtlakvillum
· Ónæmistengdri nýrnabólgu og vanstarfsemi nýrna
· Ónæmistengdum aukaverkunum í húð
· Ónæmistengdri hjartavöðvabólgu
· Öðrum ónæmistengdum aukaverkunum
· Teikn eða einkenni aukaverkana og hvenær eigi að leita til heilbrigðisstarfsmanna
· Samskiptaupplýsingar um lækninn sem ávísar Opdualag

Markaðsleyfishafi skal samþykkja útlit og efni ofangreinds upplýsingaefnis við lögbær landsyfirvöld fyrir útgáfu Opdualag í hverju aðildarríki.
























VIÐAUKI III

ÁLETRANIR OG FYLGISEÐILL
























A. ÁLETRANIR

UPPLÝSINGAR SEM EIGA AÐ KOMA FRAM Á YTRI UMBÚÐUM

YTRI ASKJA


1.	HEITI LYFS

Opdualag 240 mg/80 mg innrennslisþykkni, lausn
nivolumab/relatlimab


2.	VIRK EFNI

Hver ml af þykkni inniheldur 12 mg af nivolumabi og 4 mg af relatlimabi.
Í 20 ml hettuglasi eru 240 mg af nivolumabi og 80 mg af relatlimabi.


3.	HJÁLPAREFNI

Hjálparefni: histidín, histidín hýdróklóríð einhýdrat, súkrósi, pentetsýra, pólýsorbat 80, vatn fyrir stungulyf.


4.	LYFJAFORM OG INNIHALD

Innrennslisþykkni, lausn
1 hettuglas


5.	AÐFERÐ VIÐ LYFJAGJÖF OG ÍKOMULEIÐ

Lesið fylgiseðilinn fyrir notkun.
Til notkunar í bláæð.
Eingöngu einnota.


6.	SÉRSTÖK VARNAÐARORÐ UM AÐ LYFIÐ SKULI GEYMT ÞAR SEM BÖRN HVORKI NÁ TIL NÉ SJÁ

Geymið þar sem börn hvorki ná til né sjá.


7.	ÖNNUR SÉRSTÖK VARNAÐARORÐ, EF MEÐ ÞARF


8.	FYRNINGARDAGSETNING

EXP


9.	SÉRSTÖK GEYMSLUSKILYRÐI

Geymið í kæli.
Má ekki frjósa.
Geymið hettuglasið í ytri öskju til varnar gegn ljósi.


10.	SÉRSTAKAR VARÚÐARRÁÐSTAFANIR VIÐ FÖRGUN LYFJALEIFA EÐA ÚRGANGS VEGNA LYFSINS ÞAR SEM VIÐ Á


11.	NAFN OG HEIMILISFANG MARKAÐSLEYFISHAFA

Bristol‑Myers Squibb Pharma EEIG
Plaza 254
Blanchardstown Corporate Park 2
Dublin 15, D15 T867
Írland


12.	MARKAÐSLEYFISNÚMER

EU/1/22/1679/001


13.	LOTUNÚMER

Lot


14.	AFGREIÐSLUTILHÖGUN


15.	NOTKUNARLEIÐBEININGAR


16.	UPPLÝSINGAR MEÐ BLINDRALETRI

Fallist hefur verið á rök fyrir undanþágu frá kröfu um blindraletur.


17.	EINKVÆMT AUÐKENNI – TVÍVÍTT STRIKAMERKI

Á pakkningunni er tvívítt strikamerki með einkvæmu auðkenni.


18.	EINKVÆMT AUÐKENNI ‑ UPPLÝSINGAR SEM FÓLK GETUR LESIÐ

PC
SN
NN

UPPLÝSINGAR SEM EIGA AÐ KOMA FRAM Á INNRI UMBÚÐUM

MERKIMIÐI HETTUGLASS


1.	HEITI LYFS

Opdualag 240 mg/80 mg sæft þykkni
nivolumab/relatlimab


2.	VIRK EFNI

Hver ml af þykkni inniheldur 12 mg af nivolumabi og 4 mg af relatlimabi.
Í 20 ml hettuglasi eru 240 mg af nivolumabi og 80 mg af relatlimabi.


3.	HJÁLPAREFNI

Hjálparefni: histidín, histidín hýdróklóríð einhýdrat, súkrósi, pentetsýra, pólýsorbat 80, vatn fyrir stungulyf.


4.	LYFJAFORM OG INNIHALD

Sæft þykkni
20 ml


5.	AÐFERÐ VIÐ LYFJAGJÖF OG ÍKOMULEIÐ

Lesið fylgiseðilinn fyrir notkun.
i.v.
Eingöngu einnota.


6.	SÉRSTÖK VARNAÐARORÐ UM AÐ LYFIÐ SKULI GEYMT ÞAR SEM BÖRN HVORKI NÁ TIL NÉ SJÁ

Geymið þar sem börn hvorki ná til né sjá.


7.	ÖNNUR SÉRSTÖK VARNAÐARORÐ, EF MEÐ ÞARF


8.	FYRNINGARDAGSETNING

EXP


9.	SÉRSTÖK GEYMSLUSKILYRÐI

Geymið í kæli.
Má ekki frjósa.
Geymið hettuglasið í ytri öskju til varnar gegn ljósi.


10.	SÉRSTAKAR VARÚÐARRÁÐSTAFANIR VIÐ FÖRGUN LYFJALEIFA EÐA ÚRGANGS VEGNA LYFSINS ÞAR SEM VIÐ Á


11.	NAFN OG HEIMILISFANG MARKAÐSLEYFISHAFA

Bristol‑Myers Squibb Pharma EEIG
Plaza 254
Blanchardstown Corporate Park 2
Dublin 15, D15 T867
Írland


12.	MARKAÐSLEYFISNÚMER

EU/1/22/1679/001


13.	LOTUNÚMER

Lot


14.	AFGREIÐSLUTILHÖGUN


15.	NOTKUNARLEIÐBEININGAR


16.	UPPLÝSINGAR MEÐ BLINDRALETRI

Fallist hefur verið á rök fyrir undanþágu frá kröfu um blindraletur.


17.	EINKVÆMT AUÐKENNI – TVÍVÍTT STRIKAMERKI


18.	EINKVÆMT AUÐKENNI ‑ UPPLÝSINGAR SEM FÓLK GETUR LESIÐ


























B. FYLGISEÐILL

Fylgiseðill: Upplýsingar fyrir notanda lyfsins

Opdualag 240 mg/80 mg innrennslisþykkni, lausn
nivolumab/relatlimab

Þetta lyf er undir sérstöku eftirliti til að nýjar upplýsingar um öryggi lyfsins komist fljótt og örugglega til skila. Allir geta hjálpað til við þetta með því að tilkynna aukaverkanir sem koma fram. Aftast í kafla 4 eru upplýsingar um hvernig tilkynna á aukaverkanir.

Lesið allan fylgiseðilinn vandlega áður en byrjað er að nota lyfið. Í honum eru mikilvægar upplýsingar.
· Geymið fylgiseðilinn. Nauðsynlegt getur verið að lesa hann síðar.
· Nauðsynlegt er að hafa öryggiskort fyrir sjúkling alltaf meðferðis.
· Leitið til læknisins ef þörf er á frekari upplýsingum.
· Látið lækninn vita um allar aukaverkanir. Þetta gildir einnig um aukaverkanir sem ekki er minnst á í þessum fylgiseðli. Sjá kafla 4.

Í fylgiseðlinum eru eftirfarandi kaflar:

1. Upplýsingar um Opdualag og við hverju það er notað
2. Áður en þér er gefið Opdualag
3. Hvernig nota á Opdualag
4. Hugsanlegar aukaverkanir
5. Hvernig geyma á Opdualag
6. Pakkningar og aðrar upplýsingar


1.	Upplýsingar um Opdualag og við hverju það er notað

Opdualag er lyf gegn krabbameini sem er notað sem meðferð við langt gengnu sortuæxli (tegund húðkrabbameins sem getur dreifst um líkamann) hjá fullorðnum og unglingum 12 ára og eldri.

Opdualag inniheldur tvö virk efni: nivolumab og relatlimab. Bæði virku efnin eru einstofna mótefni, en það eru prótein sem eru hönnuð til að þekkja og bindast við sérstakt markefni í líkamanum. Nivolumab binst við markprótein sem kallast PD-1. Relatlimab binst við markprótein sem kallast LAG‑3.

PD-1 og LAG-3 geta slökkt á virkni T‑frumna (hvítar blóðfrumur sem eru hluti af náttúrulegu ónæmiskerfi líkamans). Með því að bindast við þessi tvö prótein geta nivolumab og relatlimab hamlað virkni þeirra og komið í veg fyrir að þau stöðvi virkni T‑frumna. Þetta hjálpar við að auka virkni T‑frumna gegn sortuæxlisfrumunum.


2.	Áður en þér er gefið Opdualag

Ekki má nota Opdualag
ef um er að ræða ofnæmi fyrir nivolumabi, relatlimabi eða einhverju öðru innihaldsefni lyfsins (talin upp í kafla 6). Ræddu við lækninn ef þú ert ekki viss.

Varnaðarorð og varúðarreglur

Leitið ráða hjá lækninum áður en Opdualag er notað þar sem það getur valdið:
Lungnavandamálum, t.d. öndunarerfiðleikum eða hósta. Þetta geta verið merki um bólgu í lungum (lungnabólga eða millivefslungnasjúkdómur).
Niðurgangi (vatnskenndar, lausar eða linar hægðir) eða bólgu í þörmum (ristilbólga), með einkennum um t.d. magaverk og slím eða blóð í hægðum.
Lifrarbólgu. Einkenni lifrarbólgu geta meðal annars verið óeðlilegar niðurstöður úr prófum á lifrarstarfsemi, gulleit augnhvíta eða húð (gula), verkur hægra megin í maga eða þreyta.
Bólgu eða vandamálum í nýrum. Einkenni geta meðal annars verið óeðlilegar niðurstöður úr prófum á nýrnastarfsemi eða minnkað þvagmagn.
Vandamálum í kirtlum sem framleiða hormón (meðal annars heiladingull, skjaldkirtill og nýrnahettur) sem geta haft áhrif á starfsemi þessara kirtla. Einkenni vanstarfsemi þessara kirtla geta meðal annars verið þreyta (óhemjumikil þreyta), breytingar á þyngd eða höfuðverkur og sjóntruflanir.
Sykursýki, meðal annars alvarlegum vandamálum sem geta verið lífshættuleg vegna sýru í blóði af völdum sykursýki (ketónblóðsýring). Einkennin geta meðal annars verið meiri svengdar- eða þorstatilfinning en venjulega, aukin þvaglátsþörf, þyngdartap, þreyta eða erfiðleikar við að hugsa skýrt, sætur andardráttur eða með ávaxtakeim, sætt bragð eða málmbragð í munni eða önnur lykt af þvagi eða svita en venjulega, ógleði eða uppköst, magaverkur og djúpur og hraður andardráttur.
Bólgu í húð sem getur valdið alvarlegum viðbrögðum í húð (þekkt sem húðþekjudrepslos og Stevens‑Johnson heilkenni). Einkenni svæsinna viðbragða í húð geta meðal annars verið útbrot, kláði og flögnun húðar (mögulega banvæn).
Bólgu í hjartavöðva (hjartavöðvabólgu). Einkennin geta meðal annars verið verkur fyrir brjósti, óreglulegur og/eða hraður hjartsláttur, þreyta, bólga í ökklum eða mæði.
Eitil- og traffrumnageri með rauðkornaáti. Mjög sjaldgæfur sjúkdómur þar sem ónæmiskerfið framleiðir of mikið af frumum, svokölluðum traffrumum og eitilfrumum, sem berjast gegn sýkingum undir eðlilegum kringumstæðum. Einkennin geta verið stækkuð lifur og/eða milta, húðútbrot, bólgnir eitlar, öndunarerfiðleikar, mar myndast auðveldlega, óeðlileg starfsemi nýrna og hjartakvillar.
Höfnun líffæris eftir ígræðslu
Hýsilsótt eftir stofnfrumuígræðslu (þar sem ígræddar frumur frá gjafa ráðast á þínar frumur). Ef þú hefur fengið þess háttar ígræðslu mun læknirinn íhuga hvort þú ættir að fá meðferð með Opdualag. Hýsilsótt getur verið slæm og valdið dauða.
Innrennslistengd viðbrögð sem geta meðal annars verið mæði, kláði eða útbrot, sundl eða hiti.

Látið lækninn tafarlaust vita ef eitthvert þessara einkenna kemur fram eða ef þau versna. Ekki reyna sjálf(ur) að meðhöndla einkennin með öðrum lyfjum. Læknirinn getur hugsanlega
gefið þér önnur lyf til þess að koma í veg fyrir fylgikvilla og draga úr einkennum,
sleppt næsta skammti af Opdualag,
eða hætt alfarið meðferð með Opdualag.
Athugið að einkennin geta stundum verið síðbúin og komið fram vikum eða mánuðum eftir síðasta skammt. Læknirinn kannar almennt heilsufar þitt áður en meðferð hefst. Einnig verða blóðrannsóknir framkvæmdar meðan á meðferðinni stendur.

Leitaðu ráða hjá lækninum eða hjúkrunarfræðingnum áður en þú færð Opdualag ef:
þú ert með virkan sjálfsnæmissjúkdóm (þegar líkaminn ræðst á eigin frumur),
þú ert með sortuæxli í auga,
þér hefur verið sagt að krabbameinið hafi dreifst til heilans,
þú hefur tekið lyf til að bæla ónæmiskerfið.

Opdualag hefur áhrif á ónæmiskerfið. Það getur valdið bólgum í líkamanum. Ef þú ert þegar með sjálfsnæmissjúkdóm (þegar líkaminn ræðst á eigin frumur) ert þú í meiri hættu á að fá þessar aukaverkanir. Þú gætir líka fengið tíð köst sjálfsnæmissjúkdómsins sem eru væg í meirihluta tilfella.

Börn og unglingar
Opdualag á ekki að nota handa börnum yngri en 12 ára.

Notkun annarra lyfja samhliða Opdualag
Áður en þú færð Opdualag skaltu láta lækninn vita ef þú notar lyf sem bæla ónæmiskerfið, eins og barkstera, þar sem slík lyf geta truflað áhrif Opdualag. Þegar þú ert í meðferð með Opdualag gætir þú engu að síður fengið barkstera hjá lækninum til að draga úr hugsanlegum aukaverkunum sem þú getur fengið meðan á meðferðinni stendur.
Látið lækninn vita um öll önnur lyf sem eru notuð, hafa nýlega verið notuð eða fyrirhugað er að nota. Ekki má nota önnur lyf meðan á meðferðinni stendur nema ræða fyrst við lækninn.

Meðganga og brjóstagjöf
Við meðgöngu, brjóstagjöf, grun um þungun eða ef þungun er fyrirhuguð skal leita ráða hjá lækninum áður en lyfið er notað.

Ekki má nota Opdualag á meðgöngu nema læknirinn hafi eindregið sagt þér að gera það. Áhrif Opdualag á meðgöngu eru ekki þekkt en hugsanlega geta virku efnin nivolumab og relatlimab skaðað fóstrið.
Konur sem geta orðið þungaðar verða að nota örugga getnaðarvörn meðan á meðferð með Opdualag stendur og að minnsta kosti í 5 mánuði eftir síðasta skammt af Opdualag.
Ef þú verður barnshafandi meðan á meðferð með Opdualag stendur skaltu láta lækninn vita.

Ekki er vitað hvort Opdualag berst í brjóstamjólk og hefur áhrif á brjóstmylkinginn. Ræddu við lækninn um ávinning og áhættur áður en brjóstagjöf hefst við eða eftir meðferð með Opdualag.

Akstur og notkun véla
Opdualag hefur lítil áhrif á hæfni til aksturs og notkunar véla. Samt sem áður skal gæta varúðar við akstur og notkun véla þar til þú ert viss um að þú verðir ekki fyrir aukaverkunum af völdum Opdualag.

Öryggiskort fyrir sjúkling
Lykilupplýsingarnar í þessum fylgiseðli er einnig að finna á öryggiskorti fyrir sjúkling sem læknirinn hefur afhent þér. Mikilvægt er að þú geymir öryggiskortið og sýnir maka þínum eða umönnunaraðilum.


3.	Hvernig nota á Opdualag

Hversu mikið Opdualag er gefið
Ráðlagður skammtur með innrennsli hjá fullorðnum og unglingum 12 ára og eldri er 480 mg af nivolumabi og 160 mg af relatlimabi á 4 vikna fresti. Þessi skammtur er staðfestur fyrir unglinga sem vega a.m.k. 30 kg.

Þynna má viðeigandi magn af Opdualag með natríumklóríð 9 mg/ml (0,9%) stungulyfi eða glúkósa 50 mg/ml (5%) stungulyfi fyrir notkun, en það fer eftir skammtinum. Einnig má nota Opdualag óþynnt.

Hvernig Opdualag er gefið
Meðferð með Opdualag er veitt á sjúkrahúsi eða á læknastofu undir eftirliti reynds læknis.

Opdualag er gefið með innrennsli (dreypi) í bláæð á 4 vikna fresti. Það tekur um það bil 30 mínútur að gefa hvert innrennsli.

Læknirinn heldur áfram að gefa þér meðferð með Opdualag svo lengi sem það veitir ávinning eða þar til aukaverkanirnar verða of slæmar.

Ef gleymist að nota Opdualag
Mjög mikilvægt er að þú mætir alltaf til að fá Opdualag á réttum tíma. Ef þú missir af komu til læknis skaltu spyrja lækninn hvenær tímasetja eigi næsta skammt.

Ef hætt er að nota Opdualag
Ef meðferðinni er hætt getur verkun lyfsins horfið. Þú skalt ekki hætta meðferð með Opdualag nema ræða það við lækninn.

Leitið til læknisins ef þörf er á frekari upplýsingum um notkun lyfsins.


4.	Hugsanlegar aukaverkanir

Eins og við á um öll lyf getur þetta lyf valdið aukaverkunum en það gerist þó ekki hjá öllum. Læknirinn ræðir við þig um aukaverkanirnar og útskýrir áhættu og ávinning meðferðarinnar.

Gerðu þér grein fyrir þýðingarmiklum einkennum bólgu (lýst í kafla 2 í „varnaðarorð og varúðarreglur“). Opdualag virkar á ónæmiskerfið og getur valdið bólgu í hluta líkamans. Bólgan getur valdið alvarlegum skemmdum í líkamanum og sumir bólgusjúkdómar geta verið lífshættulegir og þarfnast meðhöndlunar eða að meðferð með Opdualag sé hætt.

Greint hefur verið frá eftirfarandi aukaverkunum með Opdualag:

Mjög algengar (geta komið fyrir hjá fleiri en 1 af hverjum 10 einstaklingum)
þvagfærasýking (í þeim hlutum líkamans sem safna þvagi og skila því úr líkamanum)
fækkun rauðra blóðkorna (sem flytja súrefni) og hvítra blóðkorna (eitilfrumna, daufkyrninga, hvítkorna, sem eru mikilvæg í að ráðast gegn sýkingum)
vanstarfsemi skjaldkirtils (sem getur valdið þreytu eða þyngdaraukningu)
minnkuð matarlyst
höfuðverkur
öndunarerfiðleikar; hósti
niðurgangur (vatnskenndar, lausar eða linar hægðir), uppköst, ógleði, magaverkur, hægðatregða
útbrot í húð (stundum með blöðrum), breytingar á húðlit með skellum (skjallblettir), kláði
verkir í vöðvum, beinum og liðum
þreyta eða máttleysi, hiti.
Breytingar á niðurstöðum úr prófum sem læknirinn gerir geta sýnt:
óeðlilega lifrarstarfsemi (aukið magn lifrarensímsins alkalífosfatasa, aspartat amínótransferasa, alanín amínótransferasa í blóði).
óeðlilega nýrnastarfsemi (aukið magn kreatíníns í blóði)
lækkun natríums og magnesíums og lækkun eða hækkun kalsíums og kalíums.

Algengar (geta komið fyrir hjá allt að 1 af hverjum 10 einstaklingum)
sýkingar í efri hluta öndunarvegar (nefi og efri hluta öndunarvegar)
fækkun blóðflagna (frumur sem stuðla að storknun blóðs); fjölgun sumra hvítra blóðfrumna
minnkað hormónaseyti frá nýrnahettum (nýrnahettur eru fyrir ofan nýru), bólga í heiladingli sem er í grunnhluta heila, ofstarfsemi skjaldkirtils, bólga í skjaldkirtli
sykursýki, lágt blóðsykursmagn; þyngdartap, hátt magn úrgangsefnisins þvagsýru í blóði, lækkað magn próteinsins albúmíns í blóði, vökvaskortur
ringlun
bólga í taugum (sem veldur dofa, máttleysi, náladofa eða sviðaverk í hand- og fótleggjum), sundl, breytt bragðskyn
bólga í auga (sem veldur sársauka og roða, sjóntruflunum eða óskýrri sjón), sjónvandamál, augnþurrkur, mikil táramyndun
bólga í hjartavöðva
bólga í æð sem getur valdið roða, eymslum og þrota
bólga í lungum (lungnabólga) sem einkennist af hósta og öndunarerfiðleikum; nefstífla
bólga í þörmum (ristilbólga), brisbólga, magabólga, erfiðleikar við að kyngja, sár í munni og frunsur; munnþurrkur
lifrarbólga
óeðlilegt hártap eða -þynning (hárlos), einangrað svæði á húð sem verður rautt og klæjar í (hornlagsskæningur), ljósnæmi, húðþurrkur
liðverkir (iktsýki), vöðvakrampar, máttleysi í vöðvum
nýrnabilun (breytingar á magni eða lit þvagsins, blóð í þvagi, bólgnir ökklar, minnkuð matarlyst), mikið próteinmagn í þvagi
bjúgur (þroti), flensulík einkenni, hrollur
viðbrögð í tengslum við gjöf lyfsins.
Breytingar á niðurstöðum úr prófum sem læknirinn gerir geta sýnt:
óeðlilega virkni í lifur (aukið magn úrgangsefnisins bilirúbíns í blóði, aukið magn lifrarensímsins gamma‑glútamýltransferasa í blóði)
hækkun natríums og magnesíums
hækkun trópóníns (prótein sem er losað út í blóðið þegar hjartað er skemmt)
hækkun ensíms sem brýtur niður glúkósa (sykur) (laktat dehýdrógenasa), ensíms sem brýtur niður fitu (lípasa), ensíms sem brýtur niður sterkju (amýlasa)

Sjaldgæfar (geta komið fyrir hjá allt að 1 af hverjum 100 einstaklingum)
bólga og sýking í hársekkjum
röskun þar sem rauð blóðkorn eru eyðilögð hraðar en hægt er að mynda þau (blóðlýsublóðleysi)
vanstarfsemi heiladinguls sem er í grunnhluta heilans; vanstarfsemi kirtlanna sem framleiða kynhormón
bólga í heila sem getur valdið ringlun, hita, minnistruflunum eða flogum (heilabólga), tímabundin bólga í taugum sem veldur sársauka, máttleysi og lömun í útlimum (Guillain‑Barré heilkenni), bólga í sjóntaug sem getur valdið sjónskerðingu eða algjöru sjóntapi
vöðvar verða slappir og þreytast auðveldlega (vöðvaslensfár)
bólguröskun sem hefur áhrif á augu, húð og himnum í eyrum, heila og mænu (Vogt‑Koyanagi‑Haradasjúkdómur), rauð augu
vökvi í kringum hjartað
astmi
bólga í vélinda (opinu á milli háls og maga)
bólga í gallrás
húðútbrot og blöðrumyndun á fótleggjum, handleggjum og kvið (blöðrusóttarlíki), húðsjúkdómur með þykkum, rauðum húðskellum, oft með silfruðu hreistri (sóri), ofsakláði (upphleypt útbrot með kláða)
bólga í vöðvum sem veldur máttleysi, þrota og sársauka, sjúkdómur þar sem ónæmiskerfið ræðst á kirtlana sem mynda vökva fyrir líkamann, til dæmis tár og munnvatn (Sjögrens heilkenni), bólga í vöðvum sem veldur sársauka eða stífleika, bólga í liðum (sársaukafullur liðasjúkdómur), sjúkdómur þar sem ónæmiskerfið ræðst á eigin vefi, sem veldur útbreiddri bólgu og vefjaskemmdum í líffærum, til dæmis liðum, húð, heila, lungum, nýrum og æðum (helluroði)
bólga í nýrum
engar sáðfrumur í sæði
vökvi umhverfis lungun.
Breytingar á niðurstöðum úr prófum sem læknirinn gerir geta sýnt:
hækkun á c‑hvarfgjörnu próteini
hraðari botnfallsmyndun rauðra blóðkorna.

Mjög sjaldgæfar (geta komið fyrir hjá allt að 1 af hverjum 1.000 einstaklingum)
· skortur eða minnkun á meltingarensímum sem myndast í briskirtli (vanstarfsemi í briskirtilsútseytingu)
· bólga í vefjum sem klæða lungun (fleiðra), hjarta (gollurshús) og kvið (lífhimna) að innanverðu.

Aðrar aukaverkanir sem hefur verið tilkynnt um með tíðni ekki þekkt (ekki er hægt að áætla tíðni út frá fyrirliggjandi gögnum)
glútenóþol (sem einkennist af magaverkjum, niðurgangi og uppþembu eftir neyslu fæðu sem inniheldur glúten)

Tilkynning aukaverkana
Látið lækninn vita um allar aukaverkanir. Þetta gildir einnig um aukaverkanir sem ekki er minnst á í þessum fylgiseðli. Einnig er hægt að tilkynna aukaverkanir beint samkvæmt fyrirkomulagi sem gildir í hverju landi fyrir sig, sjá Appendix V. Með því að tilkynna aukaverkanir er hægt að hjálpa til við að auka upplýsingar um öryggi lyfsins.


5.	Hvernig geyma á Opdualag

Þér verður gefið Opdualag á sjúkrahúsi eða læknastofu og heilbrigðisstarfsfólk ber ábyrgð á geymslu lyfsins.

Geymið lyfið þar sem börn hvorki ná til né sjá.

Ekki skal nota lyfið eftir fyrningardagsetningu sem tilgreind er á öskjunni og miðanum á hettuglasinu á eftir EXP. Fyrningardagsetning er síðasti dagur mánaðarins sem þar kemur fram.

Geymið í kæli (2°C‑8°C).

Má ekki frjósa.
Geymið hettuglasið í ytri öskju til varnar gegn ljósi.
Órofið hettuglas má geyma við stýrðan stofuhita (allt að 25°C) í allt að 72 klst.

Ekki skal geyma hluta innrennslislausnarinnar til þess að nota síðar. Farga skal öllum lyfjaleifum og/eða úrgangi í samræmi við gildandi reglur.


6.	Pakkningar og aðrar upplýsingar

Opdualag inniheldur
Virku innihaldsefnin eru nivolumab og relatlimab.
Hver ml af innrennslisþykkni, lausn inniheldur 12 mg af nivolumabi og 4 mg af relatlimabi.
Eitt 20 ml hettuglas með þykkni inniheldur 240 mg af nivolumabi og 80 mg af relatlimabi.

Önnur innihaldsefni eru histidín, histidín hýdróklóríð einhýdrat, súkrósi, pentetsýra, pólýsorbat 80 (E433) og vatn fyrir stungulyf.

Lýsing á útliti Opdualag og pakkningastærðir
Opdualag innrennslisþykkni, lausn (sæft þykkni) er tær eða ópallýsandi, litlaus eða fölgulur vökvi sem er því sem næst laus við agnir.
Það fæst í öskjum sem innihalda eitt hettuglas úr gleri.

Markaðsleyfishafi
Bristol‑Myers Squibb Pharma EEIG
Plaza 254
Blanchardstown Corporate Park 2
Dublin 15, D15 T867
Írland

Framleiðandi
Swords Laboratories Unlimited Company t/a Bristol‑Myers Squibb Cruiserath Biologics
Cruiserath Road, Mulhuddart
Dublin 15, D15 H6EF
Írland

Hafið samband við fulltrúa markaðsleyfishafa á hverjum stað ef óskað er upplýsinga um lyfið: 


	[bookmark: _Hlk146273900]België/Belgique/België/Belgien
N.V. Bristol-Myers Squibb Belgium S.A.
Tél/Tel: + 32 2 352 76 11
medicalinfo.belgium@bms.com

	Lietuva
Swixx Biopharma UAB
Tel: + 370 52 369140
medinfo.lithuania@swixxbiopharma.com


	България
Swixx Biopharma EOOD
Teл.: + 359 2 4942 480
medinfo.bulgaria@swixxbiopharma.com

	Luxembourg/Luxemburg
N.V. Bristol-Myers Squibb Belgium S.A.
Tél/Tel: + 32 2 352 76 11
medicalinfo.belgium@bms.com


	[bookmark: _Hlk147154704]Česká republika
Bristol-Myers Squibb spol. s r.o.
Tel: + 420 221 016 111
medinfo.czech@bms.com

	Magyarország
Bristol-Myers Squibb Kft.
Tel.: + 36 1 301 9797
Medinfo.hungary@bms.com


	Danmark
Bristol-Myers Squibb Denmark
Tlf: + 45 45 93 05 06
medinfo.denmark@bms.com

	Malta
A.M. Mangion Ltd
Tel: + 356 23976333
pv@ammangion.com


	Deutschland
Bristol-Myers Squibb GmbH & Co. KGaA
Tel: 0800 0752002 (+ 49 89 121 42 350)
medwiss.info@bms.com

	Nederland
Bristol-Myers Squibb B.V.
Tel: + 31 (0)30 300 2222
medischeafdeling@bms.com


	Eesti
Swixx Biopharma OÜ
Tel: + 372 640 1030
medinfo.estonia@swixxbiopharma.com

	Norge
Bristol-Myers Squibb Norway AS
Tlf: + 47 67 55 53 50
medinfo.norway@bms.com


	Ελλάδα
Bristol-Myers Squibb A.E.
Τηλ: + 30 210 6074300
medinfo.greece@bms.com

	Österreich
Bristol-Myers Squibb GesmbH
Tel: + 43 1 60 14 30
medinfo.austria@bms.com


	España
Bristol-Myers Squibb, S.A.
Tel: + 34 91 456 53 00
informacion.medica@bms.com

	Polska
Bristol-Myers Squibb Polska Sp. z o.o.
Tel.: + 48 22 2606400
informacja.medyczna@bms.com


	France
Bristol-Myers Squibb SAS
Tél: + 33 (0)1 58 83 84 96
infomed@bms.com

	Portugal
Bristol-Myers Squibb Farmacêutica Portuguesa, S.A.
Tel: + 351 21 440 70 00
portugal.medinfo@bms.com


	Hrvatska
Swixx Biopharma d.o.o.
Tel: + 385 1 2078 500
medinfo.croatia@swixxbiopharma.com

	România
Bristol-Myers Squibb Marketing Services S.R.L.
Tel: + 40 (0)21 272 16 19
medinfo.romania@bms.com


	Ireland
Bristol-Myers Squibb Pharmaceuticals uc
Tel: 1 800 749 749 (+ 353 (0)1 483 3625)
medical.information@bms.com

	Slovenija
Swixx Biopharma d.o.o.
Tel: + 386 1 2355 100
medinfo.slovenia@swixxbiopharma.com


	Ísland
Vistor ehf.
Sími: + 354 535 7000
vistor@vistor.is
medical.information@bms.com

	Slovenská republika
Swixx Biopharma s.r.o.
Tel: + 421 2 20833 600
medinfo.slovakia@swixxbiopharma.com 

	Italia
Bristol-Myers Squibb S.r.l.
Tel: + 39 06 50 39 61
medicalinformation.italia@bms.com

	Suomi/Finland
Oy Bristol-Myers Squibb (Finland) Ab
Puh/Tel: + 358 9 251 21 230
medinfo.finland@bms.com


	Κύπρος
Bristol-Myers Squibb A.E.
Τηλ:  800 92666 (+ 30 210 6074300)
medinfo.greece@bms.com

	Sverige
Bristol-Myers Squibb Aktiebolag
Tel: + 46 8 704 71 00
medinfo.sweden@bms.com


	[bookmark: _Hlk146274011]Latvija
Swixx Biopharma SIA
Tel: + 371 66164750
medinfo.latvia@swixxbiopharma.com

	United Kingdom (Northern Ireland)
Bristol-Myers Squibb Pharmaceutical Limited
Tel: +44 (0)800 731 1736
medical.information@bms.com



Þessi fylgiseðill var síðast uppfærður í

Ítarlegar upplýsingar um lyfið eru birtar á vef Lyfjastofnunar Evrópu https://www.ema.europa.eu.

------------------------------------------------------------------------------------------------------------------------

Eftirfarandi upplýsingar eru einungis ætlaðar heilbrigðisstarfsmönnum:

Opdualag er afhent í stakskammta hettuglasi og inniheldur engin rotvarnarefni. Þjálfað starfsfólk skal útbúa lausnina í samræmi við góðar starfsreglur, sérstaklega hvað varðar smitgát.

Opdualag er ætlað til notkunar í bláæð, annaðhvort:
óþynnt, eftir að það hefur verið fært í innrennslisílát með viðeigandi sæfðri sprautu eða
eftir þynningu samkvæmt eftirfarandi leiðbeiningum:
endanlegur styrkur fyrir innrennsli á að vera á bilinu 3 mg/ml af nivolumabi og 1 mg/ml af relatlimabi til 12 mg/ml af nivolumabi og 4 mg/ml af relatlimabi.
heildarmagn til innrennslis má ekki vera meira en 160 ml. Hjá sjúklingum sem vega minna en 40 kg á heildarmagn til innrennslis ekki að vera meira en 4 ml fyrir hvert kg líkamsþyngdar.

Til þynningar á Opdualag þykkni má nota annaðhvort:
natríumklóríð 9 mg/ml (0,9%) stungulyf, lausn, eða
50 mg/ml (5%) glúkósa stungulyf, lausn.

Undirbúningur innrennslis
Skoðið Opdualag þykknið með tilliti til agna og mislitunar. Hristið ekki hettuglasið. Opdualag er tær til ópallýsandi, litlaus eða fölgul lausn. Fargið hettuglasinu ef lausnin er skýjuð, mislituð eða inniheldur utanaðkomandi agnir.
Dragið viðeigandi magn af Opdualag þykkni með viðeigandi sæfðri sprautu og flytjið þykknið í sæft ílát fyrir gjöf í bláæð (etýlvinýlasetat (EVA), pólývinýlklóríð (PVC) eða pólýólefín). Hvert hettuglas er fyllt með 21,3 ml af lausn sem felur í sér 1,3 ml yfirmagn.
Ef við á skal þynna Opdualag lausnina með viðeigandi magni af natríumklóríð 9 mg/ml (0,9%) stungulyfi, lausn eða 50 mg/ml (5%) glúkósa stungulyfi, lausn. Til þess að auðvelda undirbúninginn má einnig færa þykknið beint í áfylltan poka sem inniheldur rétt magn af natríumklóríð 9 mg/ml (0,9%) stungulyfi, lausn eða 50 mg/ml (5%) glúkósa stungulyfi, lausn.
Blandið innrennslisvökvann varlega með því að sveifla ílátinu lítið eitt. Hristið ekki.

Lyfjagjöf
Opdualag innrennsli má hvorki gefa með þrýstingi (push) né hraðri inndælingu (bolus) í bláæð.

Gefið Opdualag innrennsli í bláæð á 30 mínútum.
Ráðlagt er að nota innrennslissett og slöngusíu eða ásetta síu sem er sæfð, án sótthitavalda og með litla próteinbindandi eiginleika (gatastærð 0,2 μm til 1,2 μm).

Opdualag innrennslislausn er samrýmanleg við EVA, PVC og pólýólefín ílát, PVC innrennslissett og slöngusíur með pólýetersúlfon (PES), nælon og pólývínylíden flúoríð (PVDF) himnum með gatastærð 0,2 µm til 1,2 µm.

Ekki gefa önnur lyf í gegnum sömu innrennslisslöngu.
Eftir að skammturinn af Opdualag hefur verið gefinn skal skola slönguna með natríumklóríð 9 mg/ml (0,9%) stungulyfi, lausn eða 50 mg/ml (5%) af glúkósa stungulyfi, lausn.

Geymsluskilyrði og geymsluþol

Órofið hettuglas
Opdualag á að geyma í kæli (2°C til 8°C). Hettuglösin á að geyma í upprunalegum umbúðum til varnar gegn ljósi. Opdualag má ekki frjósa.
Órofið hettuglas má geyma við stýrðan stofuhita allt að 25°C í allt að 72 klst.

Ekki skal nota Opdualag eftir fyrningardagsetningu sem tilgreind er á öskjunni og miðanum á hettuglasinu á eftir EXP. Fyrningardagsetning er síðasti dagur mánaðarins sem þar kemur fram.

Þegar innrennslið hefur verið útbúið
Sýnt hefur verið fram á efna- og eðlisfræðilegan stöðugleika meðan á notkun stendur frá því lausnin var útbúin samkvæmt eftirfarandi (lyfjagjafartíminn er meðtalinn):

	Undirbúningur innrennslis
	Efna- og eðlisfræðilegur stöðugleiki meðan á notkun stendur

	
	Geymt við 2°C til 8°C varið ljósi
	Geymt við stofuhita (≤ 25°C) og hefðbundna lýsingu

	Óþynnt eða þynnt með natríumklóríð 9 mg/ml (0,9%) stungulyfi, lausn
	30 dagar
	24 klukkustundir (af alls 30 daga geymslu)

	Þynnt með 50 mg/ml (5%) af glúkósa stungulyfi, lausn
	7 dagar
	24 klukkustundir (af alls 7 daga geymslu)



Út frá örverufræðilegum sjónarmiðum á að nota innrennslislausnina strax óháð þynningarefni. Ef lausnin er ekki notuð strax eru geymslutími meðan á notkun stendur og geymsluaðstæður fyrir notkun á ábyrgð notanda og geymslutími á venjulega ekki að vera lengri en 24 klukkustundir við 2°C til 8°C nema ef lausnin hefur verið útbúin við stýrðar og fullgildar smitgátaraðstæður

Förgun
Ekki á að geyma ónotaða innrennslislausn til þess að nota síðar. Farga skal öllum lyfjaleifum og/eða úrgangi í samræmi við gildandi reglur.
























VIÐAUKI IV

VÍSINDALEGAR NIÐURSTÖÐUR OG ÁSTÆÐUR FYRIR BREYTINGU Á SKILMÁLUM MARKAÐSLEYFANNA

Vísindalegar niðurstöður

Að teknu tilliti til matsskýrslu PRAC um PSUR fyrir nivolumab/relatlimab eru vísindalegar niðurstöður PRAC svohljóðandi:

Í ljósi fyrirliggjandi upplýsinga um að ónæmisbundnar aukaverkanir hjá sjúklingum með sjálfsnæmissjúkdóm séu að minnsta kosti raunhæfur möguleiki samkvæmt vísindagreinum og í ljósi sennilegs verkunarháttar telur PRAC að orsakasamband milli nivolumabs/relatlimabs og ónæmisbundinna aukaverkana hjá sjúklingum með sjálfsnæmissjúkdóm sé að minnsta kosti raunhæfur möguleiki. PRAC hefur komist að þeirri niðurstöðu að breyta skuli lyfjaupplýsingum lyfja sem innihalda nivolumab/relatlimab til samræmis við það.

Í ljósi fyrirliggjandi upplýsinga um vöðvaslensfár úr klínískum rannsóknum, aukaverkanatilkynningum, vísindagreinum og í ljósi sennilegs verkunarháttar telur PRAC að orsakasamband milli nivolumabs/relatlimabs og vöðvaslensfárs sé að minnsta kosti raunhæfur möguleiki. PRAC hefur komist að þeirri niðurstöðu að breyta skuli lyfjaupplýsingum lyfja sem innihalda nivolumab/relatlimab til samræmis við það.

Eftir að hafa farið yfir PRAC-tilmælin, samþykkir CHMP heildarniðurstöður PRAC og forsendur fyrir tilmælunum.

Ástæður fyrir breytingum á skilmálum markaðsleyfisins/markaðsleyfanna

Á grundvelli vísindalegra niðurstaðna fyrir nivolumab/relatlimab telur CHMP að jafnvægið á milli ávinnings og áhættu af lyfinu/lyfjunum, sem innihalda nivolumab/relatlimab sé óbreytt að því gefnu að áformaðar breytingar á lyfjaupplýsingunum séu gerðar.

CHMP mælir með því að skilmálum markaðsleyfanna (eins eða fleiri) skuli breytt.

